amanoisuno/poet huggingface dataset:
贈總上人兼簡無求居士二首  其二 劉子翬
多謝徽州吳使君，新詩問勞意何勤。無求已得心空樂，更作無心出岫雲。
會蔡子思張叔獻二教授 劉子翬
膠庠夙昔記追隨，物變時移萬事非。曉闕風烟胡騎滿，夜窗燈火故人稀。中郎秉德無瑕纇，平子談經有旨歸。獨我衰遲愧朋友，蹉跎已覺壯心違。
次韵挹山亭張子猷絕句 劉子翬
鶴駕騰空春復秋，淡烟寒日鎖林丘。夕郎自是金門客，莫更臨風思遠遊。
邃老寄龍涎香二首  其一 劉子翬
瘴海驪龍供素沫，蠻村花露挹清滋。微參鼻觀猶疑似，全在爐烟未發時。
邃老寄龍涎香二首  其二 劉子翬
知有名香出海隅，幽人得得寄吾廬。明窗小爇跏趺坐，更覺胸懷一事無。
次韵溫其元日詩 劉子翬
曉來飛雨挾風顛，洗出韶容換故年。花動一紅明屋角，山寒亂碧到樽前。病如夜鶴孤還警，老似春蠶飽即眠。頼有故人開寂寞，錦囊詩句許時傳。
呂丞相挽詩二首  其一 劉子翬
黄髮三朝老，勤勞險阻中。十年流馬策，一日斷鼇功。汛掃乾坤靜，扶持廟社隆。璜溪今寂寞，彷彿見英風。
呂丞相挽詩二首  其二 劉子翬
慎□重調鼎，宣威屢幹方。夷吾欣在晉，尚父果興唐。劍佩凌烟閣，笙歌逸老堂。猶聞病乘馹，遺恨隔清光。
次韵明仲遊北巖 劉子翬
雲巖藏勝絕，何路不潛通。信步迷時遠，冥心樂處同。亂松風索索，懸瀑雨濛濛。陶謝多清興，招邀有遠公。
李丞相挽詩三首  其一 劉子翬
委質艱難際，精忠日月昭。引裾堯浸縮，斷鞅虜氛消。顧眄安諸夏，風聲動一朝。南遷誰辨謗，公論付芻蕘。
李丞相挽詩三首  其二 劉子翬
文武中興相，名高北斗南。茂弘恢遠量，安石暢玄談。六策陳丹扆，三休寄夢菴。人亡今孰頼，憂國意如惔。
李丞相挽詩三首  其三 劉子翬
賓榻勤初設，詩筒辱屢傳。一嗟雲霧隔，坐閲歲時遷。埋玉俄成恨，乘風想已仙。終當挽行紼，長慟繐帷前。
無諸策題問顔亡絕好軻沒無傳 劉子翬
孔林黄玉化飛埃，一派淵源有自來。具體好時心似谷，厲辭傳處口如雷。聞聲盡是緇帷客，見色無非古市槐。却訝文公迷聖戶，不知靈鑰有人開。
次韵黄宰一源亭二首  其一 劉子翬
聞說催耕步澗幽，田家喜氣共春浮。仁聲似水潛潛物，不作驚人洶洶流。
次韵黄宰一源亭二首  其二 劉子翬
賓榻浮塵拂不開，胸中豐恨結崔嵬。幔亭雲散天全露，猶想雙鳬化舄來。
翁仁山受恩歸以詩相訪因次其韵 劉子翬
寒階響葉終日靜，剝啄欣聞人叩關。一聽清言風灑座，幾回幽夢月沈山。遺珠未許留滄海，老驥終聞在六閑。獻策明光豈無用，人心久矣厭多艱。
題王巖起樂齋三首  其一 劉子翬
數叢修竹擁齋居，興味翛然樂有餘。午枕睡酣窗寂寂，清風來去自翻書。
題王巖起樂齋三首  其二 劉子翬
怪底愁端生不已，勞心逐事事無窮。陶然一點沖融趣，只在清虛淡泊中。
題王巖起樂齋三首  其三 劉子翬
我亦雲根結小房，年來與世畧相忘。定知可蛻紛華事，不及弦歌氣味長。
寄巨山 劉子翬
分携六換禁城烟，夢也慵飛到日邊。綵筆尚懷貂可續，冰銜時許雁遥傳。紫薇院靜君宵直，綠苧村深我晝眠。會向急流歸亦好，雙筇同訪幔亭仙。
寄題觀瀾亭二首  其一 劉子翬
遥知壓水創新齋，百里寒聲席下來。準擬杖藜秋夜去，同看月湧爛銀堆。
寄題觀瀾亭二首  其二 劉子翬
未合滄溟勢不休，噴雲齧石幾經秋。雄心戲欲相吞吐，一縱詞瀾筆下流。
遊密菴致明有喜雨詩次原韵 劉子翬
雨氣經巖上，僧窗暗復明。溪流生急響，松吹助狂傾。䆉䅉無邊潤，籧篨一味清。仁心樂同飽，擁鼻發吟聲。
次韵熊叔雅七言 劉子翬
只今漂蕩賈長沙，來往三山躡緯霞。馬上新詩猶憶友，枕邊幽夢不離家。風驚枯葦連汀雨，霜著寒楓滿樹花。却記梁園初識面，干戈豈料落天涯。
題石井二首  其一 劉子翬
玲瓏巖穴巧如刳，中貯滄浪百斛餘。衰懶自憐遊世久，襟懷未及汝常虛。
題石井二首  其二 劉子翬
道經蘭若偶停鞭，客裏逢幽意惘然。一把綠蘿蒙石竇，夢魂翻憤醒心泉。
登鵝湖妙峰亭次韵 劉子翬
偶向妙峯亭上望，一襟寒色近春分。晴風吹放天全露，吹盡江南江北雲。
題吳若愚一經堂 劉子翬
老矣惟書愛未消，喜聞新塾出塵囂。軒窗近水來無厭，弦誦因風聽忽遥。遊藝定知輕拾芥，正心端欲似耘苗。一經教子誠爲樂，家世從今未寂寥。
寄如愚珙二首  其一 劉子翬
射殿遥聞駐六飛，天顔咫尺引儒衣。吾家亦有臚傳喜，叔姪聯名賜第歸。
寄如愚珙二首  其二 劉子翬
雁塔蟾宮盡假途，要須行實副名譽。六經堂上歸來日，飽讀平生未見書。
次韵朱喬年送山老住三峰二首  其一 劉子翬
已愛雲山信脚行，撩人詩句更增情。直須吏部尋盟日，急遣雙魚一寄聲。
次韵朱喬年送山老住三峰二首  其二 劉子翬
平生耳裏三峯寺，况識峯頭新主人。借我一筇扶病去，月林松吹度綸巾。
朱喬年同傅茂元見訪 劉子翬
校書蘭臺昔名士，懷□會稽今望郎。忽驚風采照戶牖，便覺肺腑流冰霜。手談逼剝屢爭局，眼食咍臺時對床。山林情話政可樂，只恐雲路雙鵰翔。
寄題黄應亨東明齋二首  其一 劉子翬
青藜不復來人世，好學如君自少雙。頼有羲和鞭日轂，曉紅常照讀書窗。
寄題黄應亨東明齋二首  其二 劉子翬
齋居雅意與誰論，會見依光沐寵恩。慚愧野人欺我懶，相招炙背坐松根。
寄題清軒二首  其一 劉子翬
聞說名軒寄遠情，得非遊世厭營營。丈夫出處渾無累，只要心源一點清。
寄題清軒二首  其二 劉子翬
中郎言語妙天下，曾向軒中記舊遊。一尺翠珉揮染罷，冰輪夜轉屋山頭。
有感三首  其一 劉子翬
八葉炎圖茂，千齡聖主昌。農桑開漢域，禮樂煥周庠。晏粲三登樂，謳吟七閏長。徽名辭鏤玉，盛舉冠前王。
有感三首  其二 劉子翬
運屬宣和末，干戈變故仍。倦勤修內禪，流澤啟中興。雎水千麾集，胡沙八駿騰。尺書傳諱日，寰宇淚如澠。
有感三首  其三 劉子翬
孝感柔强敵，和盟定一朝。龍輴來瀚海，鶴駕返神霄。歌吹仍祠禹，羹牆若見堯。稽山同峻極，從此百神朝。
和黄德欽韵贈公路二孫 劉子翬
佩鰈趨蹌政妙年，階庭蘭玉固天然。人間百藝皆由學，惟有讀書知子賢。
謝劉致中瓜二首  其一 劉子翬
萬言不直一杯水，才似謫仙良可嗟。顧我小詩偏發市，年年博得蕭屯瓜。
謝劉致中瓜二首  其二 劉子翬
病翁癡絕端可笑，文墨骫骳誰得稱。故人分甘聊爾耳，更向詩流說我能。
詹君則賦光壁堂詩拉余同作 劉子翬
幽行已辦百枝扶，况有溪山近故廬。水碧山光都幾許，道人著眼恰無餘。
李佐國携致中贈別詩來戲成二首  其一 劉子翬
星郎絕筆版曹卧，懶翁病翁稀綴文。豈料詩壇今再鼓，蕭屯頼有故將軍。
李佐國携致中贈別詩來戲成二首  其二 劉子翬
贊皇吟毫不可掣，交遊酬答被惱深。贈言排拫入吾里，以鄰爲壑君何心。
次韵白水雪梅二詩  其一 劉子翬
閩雪少曾棲瓦白，怪來浩浩擁寒濱。嚴威故作敝裘厄，淡彩潛催幽幌晨。眼觀醉中迷有色，心華浄處照無垠。摇松旋拾晶熒煮，已覺肥生齒頰津。
次韵白水雪梅二詩  其二 劉子翬
豪氣無根老自摧，尚留餘習愛尋梅。苦寒扶病也須去，薄暮微吟垂欲開。靜納長芬風外塢，醉臨高白水邊臺。無言自得幽貞意，莫吐肝腸錦繡才。
原仲致中寄梅雪二詩再次前韵  其一 劉子翬
一雪度臘寒不春，風光淡然溪谷濱。清湖讀易月當午，烏石掛廬梅照晨。未借流膏耕沃野，聊乘爽氣款蒼垠。嗣音風雅愧辭竭，安得筆翻雲漢津。
原仲致中寄梅雪二詩再次前韵  其二 劉子翬
飯了意行忘遠近，翛翛老眼入疏梅。愁邊賞味平生劇，亂後橫斜幾度開。勝韵撩詩頻呫囁，冷香薰夢破咍臺。莫將花客輕題品，自有渠儂十倍才。
橙子四首  其一 劉子翬
尚懷細雨初移日，著子已見清霜潸。絕憐面有貴人色，偶致吾儕樽俎間。
橙子四首  其二 劉子翬
橙虀細縷風韵勝，我不痛飲那知音。何如金丸走衾枕，三月夢遊薝蔔林。
橙子四首  其三 劉子翬
自從天籞守吏散，老樹零落煙雲淒。今朝我爲作知己，小摘秋風黄欲齊。
橙子四首  其四 劉子翬
花瓷泛蜜小劑供，極有痛快鏖邪功。生枝滋味雖可口，流品故應甘下風。
寄巨山 劉子翬
故人浮家檇李傍，爲愛修竹分僧房。霏霏玉塵夢千里，剡剡銀鈎書數行。極知神潛鼻端白，祇恐喜動眉間黄。烟波莫久費吟筆，好繪日月增天光。
次韵傅茂元二絕  其一 劉子翬
濠樂亭前花已披，馬軍送酒故來遲。只愁風雨卷春去，紅染芳郊一徑泥。
次韵傅茂元二絕  其二 劉子翬
酒興何如畢吏部，詩情已過鮑參軍。醉吟自足了一世，肯羨飄飄出岫雲。
居仁報李季言論養生之益 劉子翬
平生外騖已知非，木枕藤衾老可依。春半風光唯掩戶，病邊懷抱自忘機。不知靜守綿綿息，何似閒隨栩栩飛。欲寄勤渠問仙李，玄關底處是真歸。
次居仁韵 劉子翬
是身如樹槁窮冬，一點心華自閉封。久矣吹噓存泛愛，偶於遲暮得相從。頗聞妙用縱橫是，深愧真源左右逢。白雪黄芽計雖下，可能無意起龍鍾。
送致明之高沙三首  其一 劉子翬
忽驚風袂去翻翻，老子吟毫强更援。底事幽懷却成惡，鵝峯一點入離樽。
送致明之高沙三首  其二 劉子翬
不夢清淮鬢欲凋，因君行色意飄飄。鐵頭船子舊遊處，三尺霜鱗鏡面跳。
送致明之高沙三首  其三 劉子翬
棠棣陰中更唱和，嘉賓助勇氣如雲。勢孤屢欲拱降手，恐辱高沙小使君。
次韵新鄉諸公雪詩二首  其一 劉子翬
臘裏天公未得閒，重陰先殿晚來寒。數絲綽約流空際，一陳繽紛糝夜闌。已傍餘光窺蠹簡，更消清液試龍團。杜門自覺心神瑩，老去追隨只强歡。
次韵新鄉諸公雪詩二首  其二 劉子翬
貪行璀璨意無寒，不管飛花著鬢斑。一段清光貽老境，十年勝覽在家山。遥知物外徜徉樂，肯放毫端造化閒。寸鐵不携當百戰，欲申前令愧辭艱。
大年三月書來許訪敝廬繼聞阻雨已歸近聞復有來意以詩溫之 劉子翬
畫沙筆妙言猶在，折角巾欹興已窮。不見此豪春色晚，至今遺恨雨聲中。詞華端是補天手，謔浪故存高世風。聞欲尋盟石峯下，人生能費幾枝筇。
分茶公美子應預爲白曬之約 劉子翬
夢裏壺山尋二妙，不因荔子鬢絲華。聊分茗碗應年例，故有筠籠來海涯。鮮苞尚想妃子笑，槁面何取西施羓。老饞惟作耐久計，一瞬紅紫真空花。
奇仲德華第二轉語皆有旨趣致中乃謂僕操兩可於其間戲成長句 劉子翬
不可無詩絕盍簪，雜然嘲玩寄嘉音。唯阿似是摸稜手，虛靜初無照物心。蓮蕩遠陰波面合，堇峯橫翠雨中深。頗能逐勝此來否，一笑又成梁甫吟。
寄致中因溫前約 劉子翬
故山歸路豈云賒，憶對春風餞物華。尚口乃窮憐反舌，以年當廢惜殘花。勤渠載酒傳非誤，倉卒回輿事偶差。今日重來綠槐夏，已拚纈面醉君家。
原仲紅釀甚佳嘗有十壺之約小詩發一笑 劉子翬
廣文挾書門戶閉，廣文置書尊罍開。但欣引人著勝地，豈暇問客從何來。走浪畦風初綠稻，屑塵村雨欲黄梅。十泓琥珀今餘幾，壘塊非澆不可摧。
居仁與季言論養生方往叩之而原仲詩有金花充膆之語乃知致中妙用如此近捨皇甫遠取居易豈不迂耶以詩請事 劉子翬
紫微談道渺無津，逸步飄然歎絕塵。但向函關迎老子，不知鄭圃有真人。數絲雪髮神彌瑩，一點金花意自春。莫謂余衰難語此，胸中勇氣尚輪囷。
致中詩戲論詩棋酒輒次原韵 劉子翬
只應心醉六經醇，自是陶陶晉魏人。每向幽居橫素榻，惟容我輩岸烏巾。毫端空有千題巧，枰上原無一著真。要得坦然懷抱穩，煩君澆潑乳泓春。
致中招原仲遊武夷 劉子翬
病暑冠裳與體忘，一廛幽僻得深藏。微風時度澗光活，殘日忽無山氣凉。但想子綦方隠几，終慚南郭謾連牆。何時九曲尋幽事，船尾應須著漫郎。
致中手談見知胡漳州而奇仲未有定論 劉子翬
了無勝負著胸中，三百枯棋破老慵。雲陳春收花脫樹，雹聲夜碎月銜峯。危機每憚張頤虎，窘步休誇獨眼龍。無復漳州賞新妙，只應公論付吾宗。
次韵茂元茉莉花詩二首  其一 劉子翬
翠葉光如沃，冰葩淡不妝。一番秋早秀，徹日坐傍香。色照祇園靜，清回瘴海凉。儻堪紉作佩，老子欲浮湘。
次韵茂元茉莉花詩二首  其二 劉子翬
三尺婆娑樹，千英一律妝。眼孤猶眩彩，鼻熟不知香。向月資清潤，承風發素凉。衆芳如不忌，移植近瀟湘。
同才仲入山有懷奇仲 劉子翬
客至那容懶，牽筇入翠蘿。山光知雨過，野色見秋多。妙語時相奪，微吟只自哦。吹塤來獨晚，此日恨如何。
寄行夫兼懷如愚珙 劉子翬
已把重陽菊，吟懷不爲秋。江湖三俊遠，天地一翁愁。日近書來少，宵長夢不休。吳雲猶可望，時上堇峯頭。
致中相拉遊武夷有六耳不同謀之語原仲和章意似未平也再次原韵 劉子翬
年衰漸涸玉池津，擬丐明窗一匕塵。底用趨風防六耳，須知對影已三人。高情政喜追靈運，飽學那容欠大春。右挈左提俱有頼，應憐懷抱久傾囷。
呂居仁挽詞三首  其一 劉子翬
粹美元功畀，風流相國傳。有文光聖道，無物累心淵。侃侃常春氣，堂堂忽逝川。東萊一點秀，冥漠楚山邊。
呂居仁挽詞三首  其二 劉子翬
皓首猶貪學，謙虛德益豐。潛神無朕際，悟物不言中。雖處持荷貴，常安捽茹窮。笑談驚委蛻，儒事有英雄。
呂居仁挽詞三首  其三 劉子翬
江左欣初見，傾輸便豁然。挽留嘗一粥，契闊已三年。老去無新得，書來每自鞭。幽明雖永絕，凜若在吾前。
奇仲和致中棋詩有玄中一著是吾宗之句 劉子翬
局上深機未足窮，玄中一著若爲通。五宗惟明不是物，三語孰解將無同。常恨老懷多憒憒，每逢益友太匆匆。金篦刮眼寧無頼，况是牆西有德公。
奇仲和詩有吸盡西江說是公之句 劉子翬
南鄰袖手只如愚，東里談玄亦甚都。可是據鞍方矍鑠，須防鬻璞得盧胡。春空潮響來何自，秋浦天容落欲無。萬古西江只如許，何煩呼吸費工夫。
吳公路作功德院記成同居安入山書丹 劉子翬
浄坊疏寵自吾君，盍有豐碑載策勳。方見隳崖礱翠琰，忽驚落筆散彤雲。言言未索西山氣，噩噩新摛左氏文。從此拱辰非厚夜，月明鐘鼓九霄聞。
子靜閲僕舊舉子文有詩因次原韵 劉子翬
雪縠烏紗氣似雲，摇毫不瞬已成文。兒時追逐無三捷，老去荒唐更十分。木裏液樠將底用，韶邊朋肯豈堪聞。却慚鋟板能流惡，一付焚如政頼君。
寄秀峰忠老 劉子翬
高鐘號月掩巖扉，遥想幽人不夢時。曾聽微言知見妙，應憐懶我用功遲。幘疏種種寧相貸，窗靜山山尚可疑。儻有一單容過客，眼中須接秀峰奇。
轉秩奉祠蒙朝佐子靜慶以四六戲裁長句爲謝 劉子翬
一嶺無情阻面談，鳴翰忽墮得雙函。抽黄對白雖云妙，刻朽噓枯祇益慚。小轉只緣官带右，雄飛無復夢圖南。借留頼有天台侶，老矣真成七不堪。
致明贈茯苓如嬰孩狀以詩爲報 劉子翬
老松寒不死，密壤聚流脂。小斸凌蒼翠，深藏發怪奇。應憐霜鬢客，爲寄玉嬰兒。屑餌消殘疢，同尋汗漫期。
次翁來借諸家易解聞已有新說以詩借觀 劉子翬
天庭吐氣作青紅，警邏猶煩小試中。政使著鞭無暇日，惟應讀易有清風。晝評一卦紛然異，夜夢三爻廓爾通。聞說新箋極玄妙，可無殘剩到衰翁。
寄子靜 劉子翬
有約來何晚，行吟遡遠風。老懷清似水，雙鬢亂如蓬。晤語非無得，疏慵政畧同。秋來湖上集，只是欠單公。
夢如愚珙 劉子翬
驚破池塘夢，宵長不再眠。寒聲摇谷口，側月到床邊。一自芝蘭遠，都無翰墨傳。老懷安得寫，孤詠不成篇。
食鵝梨三首  其一 劉子翬
寒烽夜滅楚淮長，客舸輕摇度碧光。北果初來珍重意，層層般紙透清香。
食鵝梨三首  其二 劉子翬
拂拂鵝黄初借色，涓涓蜜醴爲輸津。泠然一滌心淵浄，熱惱無因著莫人。
食鵝梨三首  其三 劉子翬
琱盤一卵寧論價，新带中原雨露來。却憶春行梁宋野，雪花瓊蕊數程開。
次李巽伯韵 劉子翬
蠟封泥印了不勤，索居十載常念羣。戀鄉寧飲建溪水，懷友忽夢龜山雲。閒中意度不沾俗，老去詞華全付君。阿戎來歸得新語，戲筆報謝非誇文。
送暐侍者之湖南 劉子翬
茗碗深澆破別愁，摻裾猶得小遲留。不將流落遇知己，故向艱難作遠遊。春動閩山迎兩屐，夜凉楚月趁孤舟。相逢應說龐翁笑，黑頞黄髯萬念休。
次六四叔青字韵 劉子翬
寫出吳中勝，平生歷歷經。露窺烟渚靜，山入柁樓青。老氣何由逸，奔暉不肯停。北潭摇夢否，淥面照軒櫺。
題慎儀餘清閣 劉子翬
並溪取次得奇觀，更舞新甍翠木端。政喜閒身時可到，忽驚醉眼晚來寬。故添山色浮嵐潤，不逐湍流獨月寒。散帙南窗更清絕，興來直欲跨飛翰。
春興 劉子翬
弱淥才勝舫，危青更著樓。管弦非老伴，風雨定花讎。兀坐還無味，微行却自由。只嫌詩作祟，呫呫不能休。
時中良弼茂元慎儀集水閣 劉子翬
水色兼山影，漂摇小閣西。風來幽囀活，雨過萬紅低。烱烱杯中趣，喧喧枕裏迷。新年一聲笑，四友在潭溪。
致中晚集 劉子翬
笑語北潭晚，微寒入綺疏。雨聲留篆霧，燈影躍潛魚。病間欲疏酒，老便惟讀書。喜君新隠地，山翠切吾廬。
酴醿四首  其一 劉子翬
蒙籠春幰頂，夭矯赤虬身。雨蓓猶緘暖，精神照晚春。
酴醿四首  其二 劉子翬
斑斑心點紫，疊疊萼承冰。除却橫枝韵，羣芳盡與能。
酴醿四首  其三 劉子翬
獨立幽亭晚，春風玉一圍。殘英不著地，去作嶺雲飛。
酴醿四首  其四 劉子翬
霜蕤薰碧醥，氣味已相傳。終以香爲累，無人解倒懸。
寄張子平 劉子翬
老矣張平子，飄零客此州。清樽如有伴，白髮不知愁。雨燕捎簾入，風花擁檻浮。夢中家在否，歸興莫悠悠。
次明仲凉字韵 劉子翬
浮暑熏人只欲狂，秋聲未肯抹橫塘。倦看黄嬭渾無味，醉著白綀如許凉。掃砌政須脩竹舞，蔭花絕愛巨荷張。紫髯不是輕風景，更擬回鞭向葛强。
晚飲 劉子翬
招提聊駐屐，却去白雲堆。老眼看山倦，餘懷向酒開。晚凉微雨送，秋意一蟬催。醉裏揮犀妙，方知有逸才。
次韵長汀壁間韵 劉子翬
竄鼠驚殘夢，蕭蕭老屋虛。風聲傳遠瀨，寒意入秋蔬。客路漂摇久，歸身憔悴餘。西窗滿殘照，彷彿似吾廬。
問明仲遊武夷日 劉子翬
兀兀聽凉雨，開門雪漲川。獨行楓葉底，秋興雁行邊。老去無多事，閒知有勝緣。何時縱仙舸，我亦願周旋。
次韵文殊五言 劉子翬
小雨貽新句，端如印印泥。凝眸方過鳥，倚杖忽橫溪。老態猶堪强，真豪已覺低。鐘聲隔林寺，慚愧有幽棲。
次韵梔坑七言 劉子翬
酒香渾若過新豐，心事悠悠冷笑中。徹夜道傍梔葉雨，幾年馬上桂枝風。高情未許愁能挽，歸意惟應夢可通。準擬今秋剩追逐，暗泉鏘佩月潭東。
次韵明仲幽居春來十首  其一 劉子翬
醉毫叵我落烏絲，况是桃源乍入時。祇恐昇平要華藻，賜牋春動萬年枝。
次韵明仲幽居春來十首  其二 劉子翬
幽居十絕巧凌春，我亦刳腸强效顰。憂樂懸知不同調，山南山北寂寥人。
次韵明仲幽居春來十首  其三 劉子翬
一幅烏巾雪髮盈，村深時聽鵽刀聲。浪將蘭艾評春事，我自平生小屈平。
次韵明仲幽居春來十首  其四 劉子翬
歸來十六見新元，種得黄楠繞舊村。豈是翛然便遺物，吾衰不復夢修門。
次韵明仲幽居春來十首  其五 劉子翬
蒲團宴坐若還家，羅縠如空了不遮。可是春風摇得我，蘭芳輕噀淡黄芽。
次韵明仲幽居春來十首  其六 劉子翬
莫遣瀟湘雙鯉來，歸心生怕曉禽催。咄嗟新轉渠渠屋，寒士懽顔正爾開。
次韵明仲幽居春來十首  其七 劉子翬
䠞䠞鳴山筇一枝，逢春聊復詠歌之。故園風光本具足，浪蕊浮花莫作迷。
次韵明仲幽居春來十首  其八 劉子翬
蓬鬆衰髮倦重簪，一榻惟便獨寢甘。却憶少陵詩句好，依然雲木曉相參。
次韵明仲幽居春來十首  其九 劉子翬
近鄰分得續隨栽，準擬新晴手自培。不奈餘寒侵病骨，耡耰無味却歸來。
次韵明仲幽居春來十首  其一○ 劉子翬
豈慚辛苦把漁竿，猶有機心傍釣灘。文定書堂最深穩，何如袖手試觀瀾。
次韵六四叔村居即事十二絕  其一 劉子翬
桃花偏傍謫仙居，點綴高岩今幾株。力士鐺邊欠何物，著鞭跨馬是狂圖。
次韵六四叔村居即事十二絕  其二 劉子翬
飯了呼童疊石門，雨餘幽事不勝繁。花殘不用深惆悵，梧竹新陰又滿園。
次韵六四叔村居即事十二絕  其三 劉子翬
偶隨流水到僧家，身世渾如焦穀芽。午夢不知緣底破，篆烟燒遍一盤花。
次韵六四叔村居即事十二絕  其四 劉子翬
聞道清湖別有春，花邊玉笋想長身。怪來幾日詩筒少，盡寫瑰奇賦洛神。
次韵六四叔村居即事十二絕  其五 劉子翬
潭邊春水碧於苔，爲聽泠泠溪畔來。不耐顛風阻人興，漁舟欲上又吹開。
次韵六四叔村居即事十二絕  其六 劉子翬
蠲病惟應一日晴，小窗螢度暗還明。韋編讀罷聞幽鳥，演出精微是此聲。
次韵六四叔村居即事十二絕  其七 劉子翬
酒惡時來漱淺谿，玉池汩汩自生肥。遊鯈豈解吾曹意，聊復蓬頭坐釣磯。
次韵六四叔村居即事十二絕  其八 劉子翬
春來太半在農疇，邂逅相逢皆飲流。貪看暮烟馳萬柳，不知明月上前洲。
次韵六四叔村居即事十二絕  其九 劉子翬
庾郎食事惟三九，適口方知味味珍。擬欲招邀無此客，虎頭不是箇中人。
次韵六四叔村居即事十二絕  其一○ 劉子翬
遼鶴歸來本姓丁，咿啞幾見弄文䙀。人間過眼事如許，何用封侯羨戛羹。
次韵六四叔村居即事十二絕  其一一 劉子翬
屋角仙洲入眼明，清風澡滌醉魂醒。麻姑未必堪搔背，薄相由來是蔡經。
次韵六四叔村居即事十二絕  其一二 劉子翬
幾許椎埋盡把耡，而今戶戶偃犀渠。太平無象從何見，一夜春風長碧蔬。
凝雲堂詩次文賀州韵 劉子翬
君家遥借我家山，我亦時來一笑看。縹緲雲扶千疊秀，空濛翠滴兩州寒。已將老目供秋晚，未覺豪心怯酒闌。文伯詩無飄泊歎，盡將幽抱付遐觀。
次明仲勤字韵 劉子翬
苦無聊頼憶披雲，曳杖寧知四體勤。握手便成忘適適，縱談終愧自聞聞。浮蛆釀熟貽彭澤，斫鱠圖成想右軍。莫爲冷風發歸興，石峯秋月許平分。
次韵明仲贈六四叔之作 劉子翬
平生一笑輕離別，林下相從各壯年。絕愛步兵胸壘塊，更欣阿大語蟬連。杖藜只作尋常出，巵酒何辭一再傳。燕頷虎頭經賞識，定應接武向甘泉。
次六四叔韵 劉子翬
筍輿霑汗每蒼黄，今日追隨得快凉。水落不知沙徑改，風微如靳橘林香。我緣新病仍添懶，君不時來有底忙。只恐家山誚人去，十年秋興在殊方。
祝道人日供梅蘭偶成小詩二首  其一 劉子翬
病眼亡聊祇强回，道人得得供新梅。谷寒未必春先到，幾夜冰蟾照得開。
祝道人日供梅蘭偶成小詩二首  其二 劉子翬
野客分花入戶間，此心今合付翛然。平生費盡金鴉嘴，不負幽芳十七年。
梅詩呈六四叔 劉子翬
一枝新白破長林，定想霜毫落有神。䠥𨇨若予將底用，猶堪卧護北潭春。
寄致明并紀惠雁觀梅之舊 劉子翬
稚劉於我最多情，此日詩筒不絕聲。孤雁相依真得地，早梅一粲又傾城。向來蘭好知誰許，病後霜林懶獨行。小几清香慰臨別，極知了了萬緣輕。
拙句謝伯達老友 劉子翬
贈梅發言吾過矣，衛生無術誰之尤。魯兀游心聊自遣，樂春舉足豈無憂。
次韵上梅嶺 劉子翬
鞭粳紅入臼，剪菜玉登盤。是處喜相挽，我來如許難。沙清才㶁㶁，陟翠入磻磻。勃窣乾坤裏，伊誰不自安。
江上寺 劉子翬
東岸樓臺西岸山，瀟湘一片在中間。紅塵不到滄波上，僧與白雲相對閑。
題丞廳 劉子翬
暮年叢薄寄鷦鷯，搔首巡檐歲月銷。留與後人還要否，一軒松竹冷瀟瀟。
館中簡張約齋 劉子翬
書生賦分合窮愁，官與休辰不肯休。清曉犯寒開省戶，誰家見雪似瀛洲。爛銀宮闕雲端見，素柰園林月下遊。說與南湖張祕閣，速來同直道山頭。
送彭奭應禮部試 劉子翬
君家詩禮冠南區，文陣堂堂盡壯夫。漢傑姓名歸大族，周官事業屬吾儒。爭題玉字傳金榜，悉奮朱鸞與鳳雛。月桂香傳南北巷，千言長策耀天衢。
桃源 劉子翬
桃花深處蜜蜂喧，山近前峰鷄犬村。若有胡麻泛流水，武夷轉作武陵源。
花椒 劉子翬
欣忻笑口向西風，噴出元珠顆顆同。採處倒含秋露白，晒時嬌映夕陽紅。調漿美著騷經上，涂壁香凝漢殿中。鼎餗也應知此味，莫教薑桂獨成功。
和晁應之大暑書事 劉子翬
蓬門久閉謝來車，畏暑尤便小閣虛。青引嫩苔留鳥篆，綠垂殘葉带蟲書。寒泉出井功何有，白羽邀凉計已疏。忍待西風一蕭颯，碧鱸銀鱠意何如。
桐江弔子陵 詹慥
光武親從血戰回，舉朝誰識渭川才。羆熊果有周王卜，未必先生戀釣臺。
月夜 詹慥
平生最好月，况此秋夜闌。長風送蕩漾，浩露况團團。仰頭視虛空，光彩如可餐。星辰歛芒角，河漢收波瀾。更無微雲翳，挂此白玉盤。六合靜皎皎，萬木凉珊珊。爲爾廢昏卧，裴回更漏殘。更登高處坐，歷歷見湖山。爽氣集冰雪，清心生羽翰。便欲御泠然，因之遊廣寒。一臨天池水，沐浴隨飛仙。
上巳後一日登快哉亭 詹慥
上巳信嘉辰，流觴傳舊俗。良遊悵不遂，吏局方有屬。東風吹曉雨，萬竅嗥林麓。疑有泊舟人，狂歌河女曲。逾朝始澄霽，物色如新沐。城角趨危亭，登臨慰幽獨。紛華埽不見，蝴蝶飛平綠。竚倚窮夕曛，悠哉此心目。
客談荆渚武昌慨然有作 詹慥
去歲出蜀初東遊，峨舸大艑下荆州。便風轉頭五百里，吟嘯已在黄鶴樓。戲拈鐵笛吹出塞，水湧月落魚龍愁。明朝喧傳古仙過，碧玉带來黄絁裘。豈知一官自桎梏，簿書期會無時休。豐城寶劍已化久，我自吐氣沖斗牛。洞庭四萬八千頃，蟹舍正對蘆花洲。速脫衣冠掛神武，散髮爛醉垂虹秋。
道中寒食 詹慥
斗粟淹吾駕，浮雲笑此生。有詩酬歲月，無夢到功名。客裏逢歸雁，愁邊有亂鶑。楊花不解事，更作倚風輕。
舟行遣興 詹慥
會稽尚隔三千里，臨賀初盤一百灘。殊俗問津言語異，長年爲客歧路難。背人山嶺重重去，照鷁梅花樹樹殘。酌酒柂樓今日意，題詩船壁後來看。
春懷示鄰里 詹慥
斷牆著雨蝸成字，老屋無僧燕作家。剩欲出門追語笑，却嫌歸髩著塵沙。風翻蛛網開三面，雷動蜂窠趁兩衙。屢失南鄰春事約，只今容有未開花。
南浦 詹慥
南浦隨花去，迴舟路已迷。暗香無處覓，日落板橋西。
早行 詹慥
村鷄已報晨，曉月漸無色。行人馬上去，殘燈照空驛。
寄胡籍溪 詹慥
雨過溪頭鳥篆沙，溪山深處野人家。門前桃李都飛盡，又見春光到楝花。
渡湘江弔嚴子陵 詹慥
光武親征血戰回，舉朝誰識渭川才。熊羆果有周王卜，未必先生戀釣臺。
送笋與屏山 劉仲行
籜龍戢戢破苔斑，風味從來奈歲寒。知有高人清愛白，定應燒煮薦珠盤。
句 周元仲
愁別園林後夜春。
句  其一 劉奇仲
玄中一著是吾宗。
句  其二 劉奇仲
吸盡西江說是公。
留題桐柏石道師妙聲堂次曾史君韵 石延慶
一派奔湍響迅雷，噴雲翻雪繞瓊臺。應通天上銀潢路，準擬乘槎八月來。
題鑑軒 石延慶
一軒曾揭鑑爲名，軒下方池徹底清。坐客不須頻拂拭，主人猶恐太分明。一塵不染原無物，萬象俱涵豈有情。堪笑越湖三百里，等閑風浪不曾平。
感秋 鍾離松
破壁亂蛩吟，愁添鬢雪侵。凉生孤館夢，秋入旅人心。排遣難憑酒，淒清不在琴。中原戎馬躪，白露寢園深。
送舅氏王亨道知湖州 秦熺
暫別甘泉豹尾中，隼旟仍駐水晶宮。文昌地禁論思久，燕寢香凝簿領空。可但龔黄宜共理，使應顔謝與同風。飽聞回老榴皮字，試問溪頭鶴髮翁。
遊茅山題華陽觀 秦熺
家山福地古云魁，一日三峰秀氣回。會散寶珠何處去，碧巖南洞白雲堆。
句 秦熺
兢兢驕侈戒，誓不愧周官。
秦郵晚泊 王綸
水宿風餐第幾程，落帆剛趁晚霞明。村醪小飲不成醉，明月推篷初欲生。自愧菲才膺閒命，誰能高卧閉柴荆。茫茫家國偏多感，靜聽漁榔斷續聲。
晚步 陳棠
晚步沙頭倚小晴，南山正與暮雲橫。棲鴉啼處野煙合，飛鳥去邊孤月生。樹暗風微花氣度，溪深雨漲水痕平。夜闌衣溼迷歸路，彷彿前村燈火明。
早朝十絕  其一 趙子潚
門門閶闔早春初，恭遘龍飛御太虛。聖德巍巍隆譽望，坐令四海誦唐虞。
早朝十絕  其二 趙子潚
文德輝煌寶炬然，侍臣身染御爐煙。丹心一點惟懷報，願祝皇圖億萬年。
早朝十絕  其三 趙子潚
龍德當陽開泰運，凰樓南面御階平。恩波浩蕩寬如海，八彩重瞳仰聖明。
早朝十絕  其四 趙子潚
仰荷天恩雨露同，涓埃無地答宸衷。侍朝惟秉忠和孝，遥見爐香上九重。
早朝十絕  其五 趙子潚
凰闕鐘聲曙色開，香飄瑞氣靄蓬萊。侍臣鵠立班初合，齊進龍墀萬壽杯。
早朝十絕  其六 趙子潚
北面高呼拜冕旒，星垂華渚彩虹浮。春風滿泛蒲萄酒，喜溢謳聲遍九州。
早朝十絕  其七 趙子潚
一天星斗燦晴霄，香爇沉檀瑞靄飄。環佩趨朝天闕曉，五雲重睹凰儀韶。
早朝十絕  其八 趙子潚
象笏羅袍間綉衣，斑斕五采絢朝暉。退朝擎出龍香篆，知是丹楓拜賜歸。
早朝十絕  其九 趙子潚
廿載承恩侍九重，泰階玉燭喜遭逢。嘉禾瑞協當年兆，竚看遠夷貢獻同。
早朝十絕  其一○ 趙子潚
壯時瞻仰近龍顔，老尚簪纓侍從班。戀闕敢辭筋力倦，銘心刻骨更輸丹。
宰餘姚道詠上虞山水二首  其一 趙子潚
重華遺澤在東州，景物留奇聚勝遊。翠濕金罍山獨秀，碧環玉带水交流。
宰餘姚道詠上虞山水二首  其二 趙子潚
山自南來崇地位，水從東去泳江流。徘徊四顧情何限，直欲於中構小樓。
題漫天坡  其一 郭奕
大漫天是小漫天，小漫天是大漫天。只因大小漫天後，遂使生靈入四川。
題漫天坡  其二 郭奕
秦山未盡蜀山來，日照關門兩扇開。刺史莫嫌迎候遠，相公新送陝西回。
詠張中孚兄弟 郭奕
張中孚，張中彥，江南塞北都行遍。教我如何做列傳。
建炎丞相成國呂忠穆公退老堂  其一 陳棠
黄閤雍容靜塞塵，淩煙功就便抽身。三年暫別長安日，五畝來追獨樂春。槐鼎政須還國老，谿山聊且慰騷人。似聞天語傳中使，行告廷臣設九賓。
建炎丞相成國呂忠穆公退老堂  其二 陳棠
解組歸來萬事休，買茅初葺一堂幽。綠筠曉月摇蒼珮，紅樹春風散綵斿。鷗鷺心情雖退志，麒麟圖畫尚追求。行看馳馹趨丹陛，趁取閒時秉燭遊。
登帢幘峰 陳棠
雲礙虛簷日，風號老木秋。山城圍晚翠，江檻俯寒流。世事悲蒼狗，生涯付白鷗。煙塵猶在眼，渾欲不勝愁。
紀夢 涂楷
拜伏庭前又一番，天書雖捧未容看。南陽久作蟠龍卧，應爲蒼生起謝安。
題英州金山寺壁  其一 俞似
莫遣韝鷹飽一呼，將軍誰志滅匈奴。年來萬事灰人意，只有看山眼不枯。
題英州金山寺壁  其二 俞似
轉食膠膠擾擾間，林泉高步未容攀。興來尚有平生履，管領東南到處山。
題長洲張氏舍壁 莊綽
昔年隨牒佐邊侯，愁望長安向戍樓。今日衰頹來澤國，又看烽火照長洲。
和吳正仲觀李廷珪墨 莊綽
頼召陳玄典籍傳，肯教邊腹擅便便。竟誇削木真餘事，却笑磨人得永年。三友不居毛穎後，五車仍在褚生前。祇愁公子從醫說，火煅生分不直錢。
建炎丞相成國呂忠穆公退老堂 莊綽
力辭富貴回天上，不事樓臺起宅中。問道但懷重舍蓋，對優甯興獨延崇。精神宛似初平蔡，信宿那應久在東。帝念中興思舊德，未容高枕北窗風。
詩一首 蘇緘
使君尊老致聃彭，躋彼公堂醉兕觥。祝饐俾觀新禮節，縱談猶說舊昇平。厖眉昔日商山皓，尚齒當年洛社英。盛事歡傳旴水上，賡歌歸羨屬儒生。
送李按察之任 王之奇
先生持使節，極力救生民。郡縣寧無弊，朝廷未有聞。某官貪可去，若事屈宜伸。更爲君王說，如今可用文。
句 王之奇
炳若丹青敷德義，後人於此取良規。
句 張紘
時見空中飛八百，每聞岸上叫三千。
次鄭大資競渡詩韵 蓋諒
昔年冶遊浚都城，溶溶春水漲金明。龍舟鱗次鼓蘭槳，勝日講武風波平。沸地笑歌混簫笛，轟天金鼓驚鷺鷁。當年冠蓋盡英游，飛鞚聯翩迅翔翼。只今潛盤向荒陂，疇曩偉觀那再期。熙熙王化及遠近，春來勝事還相隨。十百分朋同川濟，咸欲得梟無異意。屈原死向千載餘，今不敬弔翻成戲。敬弔賦就獨賈生，可見君子異小人。公詩賈賦獨追傷，忍以爲戲向芳春。企聽賜環在朝暮，衮繡遄歸廟堂去。故先濯我塵土心，琅琅哦公七字句。
真妃小娘子廟 王仙客
當日孤貞不可窮，邦人千載仰其功。而今漢上多遊女，誰繼巍巍烈女風。
題安陽山翠微寺 唐皞
平地巍然起一峰，歷山西畔隔湖東。勢侵雲漢千尋直，影落烟村四面同。龍窟正當螺髻頂，僧居端在畫圖中。邦人不獨資觀賞，旱歲爲霖更有功。
上方 唐皞
佛龕經閣等巖㠂，地在高中此最高。日出四楹浮寶氣，雲開百里見秋毫。登臨暫得心機靜，徙倚翻嫌目力勞。况是雄飛先上者，强揮吟筆繼詩豪。
謝詹環仲 祖逢清
在學得益友，結廬得寶鄰。自慚蒹葭質，長倚玉嶙峋。
山行見菊 李鼐
野色芬敷洗露香，籬邊不減御衣黄。繁英自翦無人插，應笑陶潛兩鬢霜。
送修書記遊天台 李鼐
塵事日敗人，筋力隨以勞。三年梁溪上，俯仰如桔槔。窮巷躬水菽，杜門匪禪逃。修公巖壑人，臭味合我曹。閒從茗碗集，有往不待招。清芬落浄几，宴坐揮霜毫。脫略畦畛外，寂寞期久要。春風草離離，飛花照方袍。朝來遽別我，明月挂一瓢。笑指天台雲，意氣東南高。去去不可挽，獨鶴鳴九皋。會看精進力，覺性一宿超。全提法王法，衆說障奔濤。大千廓沙界，體現無絲毫。異時藥山偈，問道慚非翱。
送燕明仲歸常熟 李鼐
東南江海郡，瘴霧腥蛟螭。土俗異鄉縣，客子懷歸思。歸思何從返，遠道傷百危。干戈久未定，一水分華夷。壯士爭挽强，覓爵唾手期。而我癡絕甚，尚復事毛錐。三年行在所，短褐風霜欺。生理寄茅棟，不飽藿與藜。苦辛攻積憂，欲語聽者誰。頼有燕公子，好事頗見奇。鄰墻肯相過，情話肝膽披。君才駃騠駿，不受塵埃覊。驤首志千里，蹲踏風雲垂。乃翁名世將，先朝補邦基。殊勳鼎彜在，勁節不少虧。後昆德澤盛，衮衮固未衰。
句 李鼐
南流底處所，絳帳居尊嚴。
句  其一 王晞鴻
峽覆琵琶彎水带，山歌氈帽送江聲。
句  其二 王晞鴻
紅塵紫陌江聲外，綠嶂青嵐書几間。
遊鍾山題八功德水菴壁  其一 陳序
寒騎瘦馬度山腰，目斷青溪第一橋。盡是帝王陵墓處，野風荒草暝蕭蕭。
遊鍾山題八功德水菴壁  其二 陳序
十年塵土暗衣巾，亂走江鄉一病身。西第將軍成底事，北朝開府是何人。
游茅山和諸侄 陳序
山南細路半青霄，人昔共游非俗交。浮玉故鄉驚上國，埋丹清夢記中茅。峰頭仙客歸黄鵠，石面靈根走翠蛟。見說西園渾草莽，手栽寸柏已勝巢。
滄浪亭 沈東
草蔓花枝與世新，登臨空復想清塵。只今唯有亭前水，曾識春風載酒人。
梅花邨詠梅作 陳煥
雪裏溪橋獨樹春，客來驚起曉粧勻。試從意外看風味，方信留侯似婦人。
遺衣壇 陳煥
一點殘燈照夜闌，洞深雲氣逼人寒。仙翁從此乘鸞去，不見遺衣見古壇。
黄龍洞口道人送茶及筇竹杖 陳煥
露泣新芽九節筇，芽如雀舌節如龍。烹來習習風生腋，拄上羅浮第一峯。
茶菴觀茶 陳煥
脚底晴雷殷殷過，浮山四面布干戈。鎗旗不染陰山血，留與人間戰睡魔。
過蘭亭書堂 劉度
蘭亭擬金谷，逸少比季倫。史臣作此語，無異屠沽人。君看蘭亭墨，歲久迹豈陳。當時本嬉戲，後世乃見真。我行適春暮，及此禊飲辰。墨池奏環玦，書堂暗松筠。堂中有遺像，儼坐遺冠巾。情知金堂仙，可望不可親。物色倘見之，欲去猶逡巡。
題蘇子美滄浪亭 陳瀧
整履上飛虹，風高退酒容。葉黄翻亂蝶，樹老卧蒼龍。古徑秋霜滑，空山暮靄濃。滄浪棋石在，題筆暗塵封。
懷高履常 陳瀧
蒼頭背錦囊，別我渡淮鄉。一去又無信，相思幾斷腸。柳橋初過雨，瓜步正斜陽。知己同行樂，應忘歸路長。
自賦小隠 陳瀧
環堵蕭然一破廬，市塵不到足安居。知心惟有梅梢月，來照寒窗夜讀書。
鳳凰臺 陳瀧
老盡梧桐鳳不來，虛名猶占舊層臺。朝陽照破興亡夢，一徑花陰自綠苔。
合州望黔樓 釋義光
江上望黔樓，望中烟靄浮。微凉生戶牖，新雨過汀洲。遠岫千重疊，清波萬里流。此時何限興，回首寄羣鷗。
句 釋義光
安閑有深味。
臞菴  其一 釋道舉
竹裏蓬茅掩棘扉，主人詩瘦带寬圍。種成苜蓿先生飯，製就芙蓉隠者衣。柳絮春江魚婢至，荻花秋渚雁奴歸。小溪短艇能容我，先向溪隈築釣磯。
臞菴  其二 釋道舉
谿南谿北繞清漪，舍後舍前圍短籬。九九算來成底夢，休休歸去復何疑。添丁見客走賒酒，阿買能書供賦詩。丘壑政非公子事，綺紈當預少年知。
丹丘道中寄錢大資二首  其一 釋道舉
谿橋人度柳青葱，困卧羈孤雪鬢翁。鷺宿煙沙晴復暖，雞鳴茅店雨連風。早年史冊書名節，晚歲燕然妙勒功。急詔鳳池歸去客，紫宸殿後看鞓紅。
丹丘道中寄錢大資二首  其二 釋道舉
向來湯餠潑油葱，思舊所懷惟此翁。日暮樓邊梅子雨，夜凉亭下藕花風。凌煙晉室謝文靖，陰德唐朝徐有功。二十年間蓮社客，酡顔不是少時紅。
句  其一 徐某
仙臺之陽石壇東，下有亭亭太古松。
句  其二 徐某
至誠感格合天意，露零青松真上瑞。
題譙樓 吹角老兵
畫角吹來歲月深，譙樓無古亦無今。不如歸我龍山去，松柏青青何處尋。
句 軒氏
栗棘蓬，栗棘蓬，一口吞却更無蹤。
雜興五首  其一 范浚
雉驕有擅澤，雞雄亦專栖。乘人肆桀傲，未異雉與雞。虛張盡客氣，不知墮危機。雉驕或登俎，雞雄亦爲犧。嗟爾桀傲子，不戒將安之。
雜興五首  其二 范浚
荆梟昔見惡，去楚將巢吳。妖音不知革，吳豈荆人殊。梟能戒頰舌，勿復輕鳴呼。雖荆亦容爾，何必他邦居。
雜興五首  其三 范浚
高蟬蔭嘉木，未省螗斧危。勇蟲亦何愚，不顧黄雀饑。癡癡挾彈子，已復露霑衣。世事無不然，古今同一悲。
雜興五首  其四 范浚
鵲噪得歡喜，烏鳴得憎嗔。烏鵲自有口，噪鳴何預人。烏飛聲啞啞，鵲飛聲嘖嘖。凡鳥從紛紛，未用置肝鬲。
雜興五首  其五 范浚
彭亨著冠豬，踉蹡上車鶴。皇家一清明，此輩束高閣。龍夔雜鵷鷺，庶位已參錯。少安真可待，四海得耕鑿。我亦幸豐年，從容一丘壑。
遣興五首  其一 范浚
商山園綺徒，雪髮映松露。山間謂終老，不踏市朝路。一朝前星匿，羽翼起調護。婆娑古衣冠，笑定國儲副。留侯計偶爾，曷遽動貞素。因知古今士，出處自冥數。功名苟不免，四老猶一助。寧庸巧馳驅，失爾邯鄲步。
遣興五首  其二 范浚
少陵古詩伯，未必真豪人。胡爲冷炙辱，自分潛悲辛。莫倚善題賦，未悟嚴武嗔。徒言磊落士，不肯異其身。
遣興五首  其三 范浚
我逢劉潁川，竟夕不向枕。餘人偶對面，白晝輒欲寢。生來不耐俗，敢妄作題品。猶嫌太分明，客至姑與飲。
遣興五首  其四 范浚
龐眉困郎署，白首命不遭。猿臂無侯封，徒負射虎豪。兩者阨天運，材智俱莫逃。向來鄧氏子，志行劣可褒。藉非逢際會，未免掾功曹。
遣興五首  其五 范浚
翻雲覆忽雨，昨火今已冰。三塗九州險，未似今人情。人言餘耳事，令我不忍聽。嗟哉泜水上，刎頸遂寒盟。
題八馬圖 范浚
何年畫工搦毛錐，貌此八馬姿權奇。青絲絡頭十二蹄，調柔意態行愉怡。五馬放浪無維羈，或齕或望仍迴嘶。一牧牽鞚一牧騎，製度彷彿唐巾衣。不知此馬生何時，昔周穆王遠遊嬉。駕跨八駿驅東西，高升崑崙躡瑶池。騮騄驥義勞飛馳，日走萬里無停騑。興元唐家危累棋，百弮僅脫朱泚圍。黄屋進狩懷光追，八馬入谷七馬疲。筋攣肉綻行人悲，兩者資世皆顛羸。虛名何有千載垂，空得傳記流歌詩。未如此馬閑猶夷，牧坰不受鞭筴威。不踣險遠安無危，泉甘草薦足自肥。安用號駿稱雲騅，嗟哉畫意誰能知。
寄謝潘舍人贈烏紗帽 范浚
野人儀矩初無華，况復破帽風簷斜。先生有意念衰醜，折簡遠送新烏紗。束巾試著出妨戶，色若露洗凌晨鴉。舍人樣好信殊俗，朽質得此慚無涯。白癡稚子强解事，競道宜稱相讙譁。輕寬不但愜當暑，掉頭曝背仍堪誇。修容他日奉遊宴，便可笑誚參軍嘉。從今旦暮戴公賜，閉關無事聊煎茶。
遊蘭谿靈洞 范浚
朝曦杲晴空，宿霧開紛披。縈紆度墟曲，犖确行溪湄。橫橋轉山腰，丹堊明招提。豁谺覷陰洞，欲入愁途迷。流泉暗淙琤，噴壑跳珠璣。巖根石彩翠，映水光參差。窮高上蒼岑，支策行欹危。林端出紺宇，兀與浮雲齊。曾來念舊事，歷歷經行時。松長向如人，今已老十圍。我尚喜青鬢，還年未生絲。偕遊數君子，意擬探幽奇。諸峰未歷覽，寒日還平西。同携下前麓，却望蘭陰歸。明年艷陽春，更約相追隨。當須各努力，補屐尋幽期。
題弟茂通斗齋 范浚
昔人驕豪自髫鬌，萬里浪欲乘風破。暮年志計轉難量，眼看一州如斗大。今君容膝能自安，高館不與身相關。作齋似斗意闊達，宇量寧妨廣百間。足明居世惟知足，寬窄在心非在屋。莫言齋小礙人眉，清絕坐銷愁萬斛。奉身那用有餘爲，身穩心安君自知。軟褥傍爐時枕肘，不須小帳更低垂。也知丈室含無際，自有壺公容客地。斗齋我已戲題詩，斗酒還當就君醉。
寄題錢伯茂致政奉議遥碧軒 范浚
君不聞漢時遺榮兩大夫，羣公祖道傾京都。去塵寂寞絕繼踵，但見畫手空傳圖。君今心事能超古，早束衣冠掛神武。掉頭不待迫懸車，廣受視君知孰愈。世人分著金籠頭，或貪微名魚中鈎。寧如君脫宦海去，飽看遥碧臨清流。似聞遠目增明處，宛如畫出城南句。款門何日赴幽期，坐挹雲岑爲君賦。想當遐矚窮天垠，吟憐修眉濃綠新。應嗤爭利推車客，不惜青山碾作塵。
寄題何元晉亦樂堂 范浚
士生墮塵網，窘若囚飛蟲。思牽黄耳不可得，况欲雲卧聽松風。何郎可憐人，恥與俗同調。不作窮愁懊惱詩，獨抱青山坐長嘯。誅茅結屋傍林塘，石蘭露菊秋風香。掉頭萬事一不顧，仰天白眼傾壺觴。邈予坐阻窺幽躅，夢到東窗攀綠玉。裁詩寄似堂中人，爲楷銀鈎寫高竹。
送春曲 范浚
春光春光，勸汝一杯酒。我能爲春作高歌，未解春能聽歌否。春歸有底急，落盡桃花紅。園蹊漠漠野陰靜，兔葵燕麥空摇風。風光幾何時，背我忽如客。殘絲欲斷感春心，語燕勞勞上簾額。我有惜芳意，一春憐物華。春來雪裏索梅笑，春去悵望飛楊花。春歸知復來，奈此斷年別。摇楊三月暮天愁，鶗鴂一聲芳草歇。歌竟我亦醉，一掉觥船空。明年待春花樹下，放歌擎酒相迎逢。
春融融效李長吉體 范浚
天暄地媚春融融，化工點染分花容。東風夜半入香陌，雜樹曉繁爭白紅。蘭叢蕙根芳翠滴，柳艷明眉輕羃䍥。紅顔綠鬢青春客，壺中新醅鴨頭色。殘絲冉惹愁如織，日暮低迷草萋碧。
同姪伯通端杲效盧仝體 范浚
一春癡癖門長扃，兩耳不聞鶗鴂聲。不知東南風，掃盡紅紫英。行行點檢桃李徑，但見樹子青冥冥。門前水流渠，照灼鬚眉清。科斗游其間，脚股各已生。渠旁草鬰鬰，草底蚯蚓鳴。韵如抽繭絲，幽咽得我聽。念此瑣細物，隨時變音形。黄河赤鯉或點額，老驥塞默長羈纓，嗟嗟世路真難行。
同弟茂通效溫飛卿體 范浚
海棠紅歇鶑停歌，麥風時候猶清和。簾垂箓簌深院靜，赤欄細柳陰婆娑。池塘正覺幽事好，萍葉藻蔓涵清波。一雙胡燕薇叢外，銜得芹泥來補窠。
送喬民瞻倅武昌 范浚
春風未綠江南草，春信臘前梅蕊早。水村著處是南枝，想見君行被花惱。如君久合上華途，胡爲半刺猶題輿。奉引未騎沙苑馬，佐藩且食武昌魚。頻年欣接遊從樂，忽手別書空作惡。江干跋馬望行艫，日暮山寒雲錯莫。往聞南紀百戰場，腥風殺氣吹湖湘。只今江漢俱練靜，棹謳雜發行連檣。君從鸚鵡洲邊去，歷歷遥看漢陽樹。莫言槌碎黄鶴樓，準擬書來寄佳句。
送徐履之倅南昌 范浚
春山罨畫春江平，江頭春船椎鼓聲。鍾陵別乘喚帆席，笑看獵獵風摇旌。明朝太末經行處，懸愁望斷煙綿樹。勞勞檣燕亦留君，且共推蓬話情素。鍾陵地雄古名都，美官况復稱題輿。看君逸足展夷路，逐電追風萬里餘。前知按部勞綏撫，箳篂行濕西山雨。君家孺子有遺臺，試向東湖聊訊古。蘭陰新漉酒吹醅，更折江花勸引杯。聖代興廉訪良吏，遲君却抱鶴書回。
六笑 范浚
我笑支道林，遠移買山書。巢由古達士，不聞買山居。我笑賀知章，欲乞鑑湖水。嚴陵釣清江，何曾問天子。我笑陶靖節，自祭真忘情。胡爲托青鳥，乃欲長年齡。我笑王無功，琴外無所欲。當其戀五斗，乃獨不知足。我笑杜子美，夙昔具扁舟。老大意轉拙，欲伴習池遊。我笑韓退之，不取萬乘相。三黜竟不去，觸事得讒謗。客言莫謾笑古人，笑人未必不受嗔。螳螂襲蟬雀在後，只恐有人還笑君。迴頭生愧不能語，嘲評從今吞不吐。譽堯非桀亦何爲，訕周譏禹終無取。
讀楊子雲傳 范浚
老不曉事楊子雲，綴文譏訶堅逐貧。班生曲筆甚假借，謂不戚戚元非真。草玄欲作後人計，投閣自迷身不利。王涯筮中好其書，寧復逆知甘露事。蛙聲紫色欺昏童，義士遠引如冥鴻。胡爲顛眩尚執戟，美新屈首稱臣雄。岷山沃野蹲鴟大，拓落不歸良已過。近危竟似井眉瓶，虛作反騷嗤楚些。詭情懷祿遭嘲評，但用筆墨垂聲名。文章要亦千古事，久矣法言今正行。
讀王建射虎行 范浚
我讀射虎行，感概興長歎。官羌射虎得虎難，山下遠立常空還。惜留猛虎著山裏，射殺顧恐終身閑。有如邊將圖偷安，遵養時賦容其姦。翻愁努力盡高鳥，良弓掛壁無由彎。君不見劉巨容高千里，留賊自資媒富貴，恐賊盡誅身不利。坐令屈律裹頭人，橫暴九州狂螫噬。嗟嗟忠臣心不移，受刀摩頸甘如飴。紛紛血刃勇不顧，一死未謝君王知。官軍壯志吞蠻夷，匈奴不滅寧家爲。相公誓欲平淮西，慨言賊在歸無期。霍公裴公今已矣，我吟射虎徒歔欷。
冬夜有感 范浚
宵長倦觀書，掩帙起微步。徘徊簷隙月，點綴竹稍露。寒空頑無風，寂歷雁時度。不知何處村，尚急野塘戽。哀哉當丙夜，取水窮沮洳。得無空魚羣，一舉不復顧。那知今竭澤，無復魚可捕。天公仁百物，暴殄天所怒。褰裳欲從之，告以盍長慮。浮雲暗林野，恐墮荆棘路。出門還入門，此意定誰喻。遣興强微吟，淒涼不能句。
送兄茂瞻機宜之官廣東 范浚
黄蘆鬣鬣秋風肥，鬼雨灑草南山悲。長塗客子動愁肺，往往捫轍多思歸。我兄豈不感時節，東床卷席將何之。自言南州有元帥，標鑒本是陽秋皮。薦紳奔走欲定價，一見許我奇男兒。提撕表奏置戎幕，使我坐握官機宜。高生所愧國士知，不辭觸熱向武威。我今去路雖千里，敢以驅馳負知己。南州最盛肩京都，昔人欲語停杯餘。地靈孕秀多異産，鼊皮蚺蟾如蟲蛆。舊聞民俗蠻頑甚，蜂屯蟻雜難爬梳。聖朝神化與換骨，詎事草薙髠根株。我兄智囊載大腹，撫俗自應才有餘。腰間長劍生銅吼，可膾蠻王快屠狗。後當歸路持旌麾，六印黄金大如斗。
贈青城道人 范浚
道人來自青城巔，飄飄逸氣凌雲烟。青鞋布襪久遊世，踏盡海宇名山川。琴心三疊得妙旨，華頂一路通幽禪。自言早歲拾瑶草，往往鶴上逢真仙。惜哉食服只半劑，猶與人世相周旋。曾期汗漫九垓外，决去已復揮騾鞭。伊予此生一念誤，遂墮塵網嗟拘攣。鏡中華髮已疏索，肘後丹經猶棄捐。三山銀闕眇何許，悵望碧海波翻天。因君告我獨往意，伎癢竦踴心茫然。莫言得道兩塵隔，蓬島只在拄杖前。定知後會君刮眼，看我玉練還頹年。
理喻  其一 范浚
郵亭羈客寒無氊，夜懷家山情惘然。燈前坐感雨蕭瑟，浩歎達曉愁無眠。鄰翁不出蓬茨裏，聽雨聽風心似水。黄昏鼻息已雷鳴，往往簷喧不經耳。愁霖一種聲紛紛，鄰翁不聞羈客聞。是中轉物有妙理，起予暗契瞿曇旨。
理喻  其二 范浚
我眠鼻息鄰家驚，耳不自聞齁䶎聲。我耳忽鳴韵清磬，旁人對面那能聽。耳鳴如心念，鼻息如己過。心念潛萌衆莫知，己過自迷人看破。歷歷眼前皆要理，舉世何人無鼻耳。
雜興四首  其一 范浚
水母雖目蝦，竟自了無覩。如人心苟盲，記誦亦何補。當須見精義，一覽洞千古。可效章句徒，冥迷自聾瞽。
雜興四首  其二 范浚
乞火固得火，不如鑽燧多。寄汲非無泉，鑿井泉盈科。君子貴自得，顧豈求之他。心焉有餘師，奈彼自棄何。
雜興四首  其三 范浚
饑人嗜敗肉，渴者甘腐漿。一爲饑渴害，食飲俱失常。况茲方寸間，邪欲紛難量。微哉此心害，禍甚饑渴傷。
雜興四首  其四 范浚
昔人稱水淫，好潔若無奈。居然一日間，洗滌十餘過。君看七尺軀，孰與此心大。洗心儻亦爾，會絕客塵涴。
聽琴 范浚
坐人皆聽琴，未必知琴音。相知紛滿眼，未必相知心。知音如子期，知心如鮑叔。此道久寥寥，誰其踵高躅。古聲勿復彈，古心徒自憐。知音惟月露，知我其惟天。君不見只今人情如紙薄，只今世路如溪惡。咄嗟許事不足論，鳥跡微茫度寥廓。
寓居寶惠寺喜晴登山 范浚
喜霽出招提，愛山登嶪岌。林端已殘照，路草猶半濕。丹崖斷雲歸，翠竇飛泉入。長天沒鳥影，遠水動虹吸。塵襟得必瞰，爽氣橫來集。欲逐野僧還，更看空翠立。
次韵姪端方過予偕行南村玩月 范浚
焚魚共酌田家醴，歡酣遞嘯凉風起。子諳懶叔故相携，指點村南聊縱履。行行林影摇參差，拄杖扶我長過眉。幽尋極眺不知倦，路轉石角時鈎衣。泉聲入耳淙琤玉，何許泠泠砧杵續。悠然發興見南山，林壑盤紆如岳麓。喧卑迥隔區中緣，况復華月升東邊。明凝苔露正皎皎，浄映石瀨彌娟娟。方欣清景多幽事，揚煇莫遣浮雲蔽。絕憐螢影巧自持，却厭蛙讙苦無謂。歸來阿朗傍隅趨，示我長吟意有餘。明宵有月更相就，還看玉輪遊舞雲。
送四兄茂安之任永嘉 范浚
不齊宰單父，廩廩德垂久。當年誠化洽，誰忍輒欺負。能令夜漁人，有得棄不取。何因政乃爾，賢助則多有。東嘉侔洛師，雅號士淵藪。儒風既純古，俗習自忠厚。兄行試牛刀，豈復勞决剖。鳴弦會多暇，遇事無掣肘。懸知著嘉蹟，遠與宓生偶。匪謂得聲榮，期兄富師友。
次韵姪端臣雨晴出郊 范浚
雨中爛熳睡，門徑橫林扉。朝暉入甕牖，起我聊伸眉。良遊眺江郊，攬袂風披披。平瀛漲新綠，灧漾摇晴陂。雲巒靄空翠，煙樹森華滋。潭漁下罜䍡，隴種行樓犁。貪穿康樂屐，更杖原思藜。阿宜倦遊還，心事嗟多違。新功在琢句，非復吳下時。淵明賦歸來，今是知昨非。君看古賢達，茹草甘長饑。悠悠身外事，凜凜胸中奇。因賡喜霽作，用代城南詩。
送袁上人還銅山 范浚
上人眼睛黄，游藝出天悟。胸中七曜曆，掌上九籌數。通醫詔百藥，襲氣了三住。餘猶窮衆術，辨口劇河注。誰云不拘教，心實謹律度。提携木上座，白足勤遠步。丁丁啄郊扉，起我曳塵屨。高談翠竹法，時覓碧雲句。語以丘軻書，竦踴知詠慕。南山古花界，可隠玄豹霧。挽使小淹留，懷歸錫難駐。長途雪沒脛，栗烈正寒沍。披披拂風袖，笑話巖中趣。巾瓶到銅山，鍾梵歲云暮。浮雲亦何意，南北自來去。遲爾青春深，過予碧溪路。
寄題餘姚嚴公堂 范浚
漢家蒲車邀客星，嚴公高舉鴻冥冥。故人作帝且不屈，肯復俯首趨羣卿。姚江知是公卿聚，鄉人尚敬陳山墓。寧須封鬣卧麒麟，古隴荒凉名自著。徐侯健令聊弦歌，草鞠犴圄庭張羅。作堂縣圃得面勢，正見列岫青峨峨。堂名不爲遊觀設，標榜嚴公仰前哲。令方冰蘗事清修，日企陳山思砥節。世人慕貴不足論，下馬泣拜汾陽墳。令今但望釣翁塚，好尚與俗真蕕薰。往聞范公當守睦，嚴瀨奉祠初結屋。至今壓水抗軒楹，高椓簷牙映喬木。此堂徐侯能始基，後來繼者知爲誰。堊丹他日儻漫漶，補理勿廢茲良規。
歎旱 范浚
我行田間歎且驚，田間旱塊絲縱橫。荆榛惡草亦枯瘁，雖有稷黍何由生。田邊老人爲予語，欲語先愁淚如雨。老兒百指住山西，世業農桑不工賈。年年此田收好穀，玉粒長腰舂百斛。公私取給有贏餘，作飯爲麋肥口腹。今年旱種良辛苦，抱甕澆畦寧入土。囷傾舊穀已無餘，新穀疏蕪復如許。年年百指無憂畏，今年百指俱憔悴。餓死填溝自不辭，只愁逋負官家稅。即今官稅催輸入，督吏臨門如火急。老兒可是樂徵呼，其奈黍頭無一粒。我感翁言情激烈，却笑老翁言太拙。爲陳天子有深仁，子惠窮民念民切。况今官府皆時賢，會將租責都蠲捐。庶幾儉歲亦得飽，且與爾曹圖醉眠。
戲贈蜀僧清鑒 范浚
西川有一鑒子，非銅非鐵非鉛。不假江心百鍊，自然本體精堅。從來無臺可安，瑩磨拂拭都捐。歷歷森羅萬象，豈分胡漢蚩妍。旁人不敢窮窺，照渠肝膽懸懸。東來吳越萬里，依舊虛明湛然。識者知爲法寶，不識酬之幾錢。泥塵埋沒不得，光透三千大千。
讀長門賦 范浚
阿嬌負恃顔姝好，那知漢帝恩難保。一朝秋水落芙蕖，幾歲長門閉春草。自憐身世等前魚，舊寵全移衛子夫。獨夜不眠香草枕，東箱斜月上金鋪。曉驚永巷車音近，失喜疑君枉瑶軫。臨風望幸立多時，却是輕雷聲隠隠。年年織女會牽牛，百子池邊侍宴遊。自從一落離宮後，無復穿針更上樓。長記髫年聘時節，愛深金屋寧衰歇。而今遽覺冷如冰，不解向人佯暖熱。愁看空樹集珍禽，孔翠追飛鸞鳳吟。顧步深嚬生悵望，伊誰一爲迴天心。人言消渴臨邛客，天下工文專大冊。黄金取酒奉文君，願悟君王賜顔色。賦成果得大家憐，鳳觜煎膠續斷絃。不似昭君離漢土，一生埋沒犬羊天。
上李舍人 范浚
李侯半天霞，絕俗幾千丈。平生有勁氣，傲岸力高尚。波濤驅筆底，萬里一奔放。清風凜鬚眉，挺拔舍人樣。蚤以鴛鷺姿，簉羽邇天仗。拖綬奉朝請，論列專靡讓。言辭劇酸灼，貶竄辱傷謗。官資如馬足，曾不興怊悵。宴遊長笑傲，忠鯁期自諒。江山窮賞目，搜抉歸吟唱。於今富篇章，態度難悉况。精清極孤高，麗雅略談浪。乘豪騁雄怪，句法時跌宕。端如撫良琴，杳默變清亮。連篇時諷詠，飧寢每輒忘。我慚語俗下，有類牛鳴盎。遽耳咸池音，吟魂驚沮喪。聞之良匠氏，侏儒非冗長。醫師兼百藥，馬勃用或當。微言出堂下，挈手煩叔向。倘許揖戈鋋，願奉詩壇將。
送徐彥思倅建安 范浚
君不聞詩人一席眠𥳌{𥫗窮}，夜泊建溪微月中。猶能即事慰岑寂，隔簾朗詠看朣朧。今君笑擁箳篂去，正有繁花明驛路。修程百越渺風烟，發興自應多麗句。知君踔越是名流，朱紱聊煩佐上州。貳政少安郎罷囝，却登要路贊皇猷。西風略略摇征旆，過往題詩援離袂。武夷鶴膝杖扶羸，寄我他時訪松桂。
擬李太白笑矣乎 范浚
笑矣乎，笑矣乎。交情貧富古已殊，翟公底用門間書。爾真自爾我自我，囂然將奈吾何如。笑矣乎，笑矣乎。世人那得相賢愚，是非正用一理樞。目光莫著牛背上，但付捧腹聊盧胡。笑矣乎，笑矣乎。是生百歲猶蘧廬，勿謾辛苦愁其軀。丁年無事且須醉，可待華髮傷頭顱。笑矣乎，笑矣乎。馮讙悲歌食無魚，少陵老跨東家馿。寧如三高飽斫鱠，坐嘯一舸凌烟湖。笑矣乎，笑矣乎。相隨出關漢兩疏，散資千萬荀隠居。彼皆棄置慕閑逸，得閒何乃翻區區。君不見向來熱手勢莫俱，側肩羹沸權門朱。又不見元家胡椒八百斛，石家水碓三十區。只今人骨久已朽，空餘古塚號寒狐。
龍游吳宰因勸農過寓居  其一 范浚
令君剖劇久推賢，人謂賢如百里天。最績已優恩已洽，訟堂無事日鳴絃。
龍游吳宰因勸農過寓居  其二 范浚
夙駕勤民力勸耕，肯停車軌訪柴荆。誰言羈旅知交態，君似春風不世情。
龍游吳宰因勸農過寓居  其三 范浚
阡陌東西馴雉鳴，陌頭父老望前旌。爭言字我今三歲，真是冰清見底清。
龍游吳宰因勸農過寓居  其四 范浚
雲根仙館駐鳬飛，倚閣遐觀笏拄頤。但賞春山多勝事，不知桃李被恩私。
龍游王丞相過寓居  其一 范浚
邑丞族望邁平韋，謙槩能過白板扉。應是德門流慶遠，清芬今復繼烏衣。
龍游王丞相過寓居  其二 范浚
能事知君不負丞，况逢令長著賢聲。同心坐了公家事，那肯空書紙尾名。
龍游王丞相過寓居  其三 范浚
君家丞相世豪英，字畫文章不朽名。盥手何時披墨妙，烏絲欄上看真行。
四月一日偶成三絕句奉勉諸友  其一 范浚
麥風澹蕩氣清和，又見陰陰夏木多。試問社中同志士，經春舉力竟如何。
四月一日偶成三絕句奉勉諸友  其二 范浚
日正舒長好著鞭，會須聞早慕高堅。君看少壯荒嬉子，多向衰遲却諱年。
四月一日偶成三絕句奉勉諸友  其三 范浚
讀書意緒戒荒蕪，要使心清一事無。過眼飛光流水急，莫矜頤頷始生鬚。
送李國佐還三衢 范浚
昔人好與勝己處，今世陋學多專愚。惜哉計出柏馬下，往往自足令人吁。子今年少且競爽，徑拂歸袖真良圖。人言十步有茂草，行矣求益無躊躇。
送趙安伯縣丞之任婺源 范浚
邑丞清操如臞儒，人言帝宗千里駒。燃膏夜絕學更苦，下筆欲命騷爲奴。往年給札試西省，堵牆學士紛驚呼。歸來汀草亂袍色，上食日向庭闈趨。君家先烈今誰如，江州黄州忠義俱。綠林豪客爲蒲伏，刮腸洗胃投戈殳。我方三歎揖盛事，欲紀勁節慚才蕪。君其努力濟世美，倘登要路須捐軀。春流起柂花芬敷，取別草草如驚鳬。君逢後日南來客，莫忘書札貽潛夫。
凌霄花 范浚
栽松待成陰，種漆擬作器。人皆笑艱拙，往往後得利。君看植凌霄，百尺蔓柔翠。新花鬰煌煌，照日吐妍媚。風霜忽摇落，大木亦彫瘁。視爾托根生，枯莖無殘蔕。先榮疾蕭瑟，物理固艱恃。凌霄亟芳華，衰歇亦容易。
題武康唐伯南掃月軒 范浚
竹影掃秋月，乃是仙人詩。至今幽隠士，想像沙塘陂。開軒笑長風，坐看山月吐。修篁出清姿，會作婆娑舞。莫遣兒輩覺，此樂無人知。誰家復多竹，風月同幽期。幸當語竹弟，俗士久暌闕。主人倘無嫌，爲掃石上月。
寄題鄭亨仲可友亭 范浚
鄭君坐交窮，結柳窮不去。無朋長獨立，老大荒村住。荒村掃人迹，取友惟西山。當應愛山標，可望不可攀。牽蘿架風亭，嶻嶭揖高調。修簷入危碧，阮眼坐相照。嗟今輕薄子，對面生九疑。寧如友真山，貞質終無移。憐君意超超，愧我勞勿勿。未共結交心，漫負心脾骨。
四睡次三兄茂載韵  其一 范浚
門外啼鴉暗柳濃，華堂翠幕度香風。流鶑不識夢魂遠，自向窗前訴落紅。
四睡次三兄茂載韵  其二 范浚
水亭珍簟卧瑠璃，日暮凉生小雨催。誰刺蓮船過前渚，榜歌聲落枕邊來。
四睡次三兄茂載韵  其三 范浚
小窗卧冷聽吟蛩，半擁輕衾乍怯風。清夢不成空有恨，蕭騷疏雨打梧桐。
四睡次三兄茂載韵  其四 范浚
滿面風霜道上兒，箝銜口角甲生肌。幽人只有高眠興，雪擁柴門了不知。
暮春病起絕句二首  其一 范浚
病起春深白晝閑，瓦松花老掩柴關。坐調心息無浮念，沉水烟銷古博山。
暮春病起絕句二首  其二 范浚
老去長閑百不營，推書習靜更真清。西窗日脚籬篩動，時有飛蟲撲紙聲。
浦江華藏寺如勝上人欲募施者開田佐僧供以長老皎公書來求予詩作二十韵奉勉 范浚
浮圖謝朋親，屏跡藏巖幽。多規脫徭賦，豈必皆禪流。自言佛遺經，墾土爲愆尤。不耕徒穀腹，何異鼠雀偷。告之勿浮食，當須力鋤耰。前修舉鍬事，千載垂風猷。奈何啞羊僧，百語不頷頭。皎公老禪伯，雅慕吾孔周。其徒有如勝，用意非常儔。欲開千畦田，更辦兩具牛。率彼枯木衆，躬耕食其秋。釋門有添丁，乃翁坐無憂。與國助耘耔，疲甿庶其瘳。此志良足嘉，感之歎綢繆。昔聞白黑衆，十萬俱清修。鳩金置千畝，給供無時休。於今豈無人，勝也當尋求。長途觸隆冬，一衲寒颼飀。朱門立雪久，歡喜無生愁。作詩勸勇往，以俟歲晚收。
郊行探春得梅林攀玩爲樂因成詩示偕行 范浚
公不見白衣居士春風裏，浪走尋芳南澗底。要見深紅躑躅花，不辭辛苦行三里。吾人風味復不惡，異代幽情敢相擬。故穿密竹過山腰，却下橫橋度沙嘴。寧甘著脚踏殘雪，正欲搜春訪桃李。天寒桃李都未花，只有山梅破紅蕊。低欹巖石俯蒼翠，倒影方塘照清泚。臨風三嗅忍迴頭，細看長吟聊徙倚。牽花及此當作意，歸把疏香泛浮蟻。莫令摽落亂飛空，惆悵殘英隨隴水。
次韵樓仲輝郎中游天王寺登城晚歸三絕句  其一 范浚
㸌㸌城頭五丈旗，萬人輦土事增陴。念當拔白俱登守，恨乏驍雄濟一時。
次韵樓仲輝郎中游天王寺登城晚歸三絕句  其二 范浚
春來物色已爭妍，梅柳低昂古道邊。放步徑從蓮社去，逃禪要學飲中仙。
次韵樓仲輝郎中游天王寺登城晚歸三絕句  其三 范浚
歸路行吟慘夕風，愁煩聊遣酒兵攻。也知念國髭鬚白，不忘朝廷醉眼中。
次韵姪端臣感興 范浚
日車走長天，劫劫不容息。坐令韶稚子，面有凍梨色。崎嶇百年內，貴賤俱物役。獨往屬幽人，膏肓嗜泉石。伊予真愛山，所向留屐跡。遥岑難歷脚，望望憐寸碧。阿卿昨遠遊，厭俗眼常白。歸來對家山，隨遇有餘適。哦詩洗窮愁，感事念今昔。婆娑碧溪上，俛仰欣自得。應嗤曩行路，萬事等兒劇。相期從此始，幽賞且連夕。
次韵婺守林懿成檢正游赤松絕句四首  其一 范浚
寶積峯前露朮香，使君行旆照晴陽。佳遊會自希高躅，可是空尋叱石羊。
次韵婺守林懿成檢正游赤松絕句四首  其二 范浚
黄堂流化古風還，夙駕勤民隴畝間。已變呻吟作謠詠，山中那用覓還丹。
次韵婺守林懿成檢正游赤松絕句四首  其三 范浚
紫烟仙客古祠堂，青士蒼官屹道傍。想見隼旟穿翠帳，有人迎路曉騎羊。
次韵婺守林懿成檢正游赤松絕句四首  其四 范浚
殿邦政蹟茂棠陰，著屐題詩寄意深。應有高人陪皂蓋，烟蘿深處得幽尋。
次韵姪端臣喜雨 范浚
初弦落微月，草宇夜岑寂。追凉拂桃笙，伸欠聊偃息。檐榮忽飛雨，散亂銀竹白。避漏起移床，青燈暈空壁。曉看蛙入戶，時有燕爲石。是節正驕陽，敲煩火雲赤。煩蒸等坐甑，百體勞按抑。良苗憂槁暴，空有庭樹碧。借免抱龜腸，猶應困蔬色。炎埃今一洗，萬井沐甘澤。望歲即交歡，寧容須暇隙。相逢如得酒，釂飲莫餘瀝。
送別姚令聲刪定還諸暨 范浚
昔嗟九載一相見，伊我與君俱賦詩。只今又話十年別，襆被可辭同宿期。相歡美酒如傾水，我歌日暮驚風起。惜君抑塞抱奇才，拳跼驊騮垂兩耳。漢朝公卿忌賈生，世路古已悲難行。如君不入中興用，脫帽置酒來耦耕。君馬欲東還語別，細雨黄花正愁絕。一尊不更苦留君，後日空嗟共明月。
示姪 范浚
華顛老學似秉燭，及壯貴在勤書詩。男兒不解事文筆，何異婦女留鬚眉。予生早已度弱冠，畋漁籍素常嗟遲。爾今年纔十八九，著力鑽礪誠當時。胡爲講道率粗滅，浪自閑散多盤嬉。或時使酒昧檢束，怒駡臧獲驚紛披。我旁聞爾作氣勢，憐爾放驁如癡兒。人生稟受性不惡，鞚馭要使知高低。常時見爾亦遜順，頓以狂藥生尤違。便當懲艾悼往失，痛戒濡首疏尊巵。專心蓄力玩經笥，調護氣術循繩規。吾言一日可三復，勿謂浪語無資裨。
示友 范浚
忍過事堪喜，斯言良不欺。當須去鉗忌，佩服西門韋。君看朋徒間，契濶多暌離。胡不事久要，有酒歡樂之。顧於毛髮輕，溢惡相嗔嗤。平生結情好，一旦成乖違。譏呵起交攻，醜語剝面皮。空貽兩不快，呀喘如筒吹。吾聞西山翁，棄惡怨用希。男子固尚氣，何以睚眥爲。請君謝犬尾，脫略除嫌疑。自然鄰曲交，耐久歡相持。儻復不自慰，君當讀吾詩。
送張子經撫幹還臨安幕 范浚
一昨暌離五換年，相逢道舊各欣然。已陪文酒四百刻，更得車斜二十篇。君家閣老名能賦，蓬萊扈遊方遇主。吞曹奪李杜陵翁，句律從來付宗武。如君才藻信踰人，著帽猶爲入幕賓。別去當須自珍寵，行看策足出風塵。
送葉彥益縣丞之任江寧 范浚
君不聞赤縣詩人書案牘，兩衙苦被官拘束。自嫌不辨世間忙，猶得吟看縣牆綠。今君器度鼎函牛，爲丞烹鮮餘地優。更當淥水吳京邑，豪士新亭舊勝遊。去追禮樂羣英盛，豈復區區勞貳令。兩株松下日長哦，會有劉郎五題詠。能來取別思依然，爲我津頭一繫船。解手看君有知己，吹噓高翮上青天。
對酒分和杜詩 范浚
桃花朱朱李花白，高柳花邊出多碧。雨中物色更芳鮮，未礙劉郎中一石。醺酣裁詩角險麗，坐人豪逸俱勍敵。但令得醉復長吟，山雲從爾生虛壁。
遊赤松觀 范浚
靈祠丹井餘真跡，祠下老松森百尺。仙子騎鯨去不歸，癡人猶問山中石。
次韵弟茂通立春四首  其一 范浚
物華俱入發生辰，喜見花梢刺眼新。便好銜杯嚼紅蕊，不須枝上火燒春。
次韵弟茂通立春四首  其二 范浚
青青覆雉麥畦肥，柳線輕黄拂面垂。擬贈物華無麗句，徒慚口業未拋詩。
次韵弟茂通立春四首  其三 范浚
春生稚戲我難同，聊復題詩方絮紅。忽得池塘夢中語，知君句律有新功。
次韵弟茂通立春四首  其四 范浚
富人百屋看錢堆，不省東風幾日來。報答春光須我輩，要當劇飲縱歡咍。
贈清鑒上人 范浚
川勤直下生馬駒，早追奔電越國都。至今不肯著槽廄，蹴蹋萬里浮江湖。我來古寺長松下，邂逅解包逢藞䕢。尚看秀色带峨眉，墨玉貫珠常在把。問今客路迷風沙，得無勞苦行天涯。笑言煩惱真佛事，去家千里猶吾家。休公昔生我鄉曲，一瓶得得遊西蜀。鑒今却自蜀中來，好住蘭陰結茅屋。
寄題趙叔才秀芝堂 范浚
君不見邯鄲邑令昔好奇，强指金燈花作芝。得非美瑞世罕見，遂假凡草相漫欺。君家聞有真三秀，近出高楹照簷霤。不須仙客費耘鋤，協氣蒸成自榮茂。信知爲善來嘉祥，得此上藥扶年長。庭階令子映蘭玉，要使如芝冠衆芳。
苦寒行 范浚
君不見詩人著布裘，願得大裘一萬里。又不見詩人歎茅屋，願得廣厦千萬間。重堂複宇御狐白，今世誰念人多寒。我衣穿空垂百結，蓬蘿蓋頭四壁裂。却顧悲號窮獨人，露宿牛衣冷如鐵。
淒凉行 范浚
君不見神羊觸邪世不省，舞馬應節披華衣。又不見屈軼指佞沒空草，合歡蠲忿生庭墀。勳華一去幾千載，神羊屈軼令人悲。二物不可見，我悲何日忘。喧啾聞反舌，炎夏亦淒涼。
三月廿六日夜同姪端臣端杲觀異書效李長吉體 范浚
楊花亂落青春暮，燕拂簾旌傍人語。縹壺買酒洗春愁，迴風落日簷花舞。赫蹏斷爛千載書，青燈照字驚蟫魚。冬烘老生時自哂，安用盤盂學田蚡。
四月十六日同弟姪效李長吉體分韵得首字 范浚
黄梅雨歇春歸後，摶黍哺雛鳩喚婦。紅殘小頰蹊上花，翠刷濃眉陌頭柳。籜痕半脫煙篁瘦，露裛幽香逗書牖。雲容漠漠曉陰愁，麥信風前一搔首。
偶作二首  其一 范浚
晏食聊當肉，緩步聊當車。身閑貴莫比，心足富有餘。時飲一杯酒，歷觀千載書。正爾良獨難，亦復將何須。
偶作二首  其二 范浚
飛花拂簾幌，亦有關籬牆。隨風各偶爾，何足較短長。富貴真傳舍，易人豈其常。寄語窮巷士，少安無自傷。
狂泉 范浚
昔有大荒國，水以狂泉名。國人皆飲泉，狂顛率無寧。一者自穿汲，乃獨能常醒。國人既皆狂，反見不狂驚。顧謂不狂人，無乃鬼物憑。不然是狂疾，救療當痊輕。施針灼炷艾，膚肉無全平。而彼不狂者，被虐楚不勝。賁然走泉所，酌飲不敢停。既飲即亦狂，萬慮皆迷冥。其狂與衆一，衆始歡相傾。世事今亦然，嗟哉感詩鳴。安得跨鵬背，獨往遊天溟。寄謝彼狂子，酌泉吾不能。
次韵六兄茂永論有無之作 范浚
磨磚不成鏡，畫餠不可食。談空如畫餠，要匪實消息。泥有如磨磚，未免見排闢。籌量有無中，背道費尋覓。先天爲心祖，此事冥太易。空毋墮渺茫，有勿著聲色。勿同半生滅，邪見徒役役。萬有齊一虛，寥廓鳥無跡。至虛本非無，豈謂滯神識。佳哉僧肇論，妙意真的的。
己巳十二月廿九日同姪端臣端杲觀王右軍帖并晉書以白藕薦酒成詩 范浚
星回景急歲聿除，更長燭明坐蓬廬。東風夜半欲入律，萬木先已爭號呼。小阮過予足風味，共觀古帖披前志。秋蛇綰字右軍書，朔馬騰風東晉記。紛紜萬古浩無涯，且啖白藕傾流霞。分甘恨不如船大，空想峰頭十丈花。
池上晚酌 范浚
雨餘池上興悠哉，坐蔭藤花藉石苔。白鳥聯拳相對立，紅蕖粲艷一時開。吐吞月色雲濃淡，經緯水紋風去來。幽事相關心自樂，岸巾獨嘯更銜杯。
題雙清堂 范浚
市合喧華外，堂開磊落明。大山橫面勢，積水带渟瀠。野靜讙蛙斷，林幽獨鳥鳴。杜陵詩句在，心跡喜雙清。
陶潛詠 范浚
五箇門前柳，千年身後名。掛冠真避俗，自祭頗忘情。且進杯中物，何勞絃上聲。詩篇經李杜，猶得擅精清。
次韵六兄茂永首夏新晴 范浚
燕落雨知節，鳩鳴天欲晴。行雲飛斷碧，斜日漏微明。筍上竹三徑，苗肥田一成。野人知得飽，索酒坐班荆。
題四兄茂安藏春園 范浚
春入名園何處尋，東風引步上嶇嶔。平凝四面雲嵐合，曲折一丘花木深。碧草華滋迷絕徑，綠蘿陰影護芳林。韶光向此知歸處，長與先生供醉吟。
題四兄茂安秀野亭 范浚
山作屏風雲作籬，岧嶢亭子俯漣漪。絕知此地風光好，直爲主人心跡奇。側塞亂花紅被徑，檀欒高竹翠緣陂。惠連自喜陪幽賞，判却歸時倒接䍦。
次韵弟茂通晚晴 范浚
浮雲捲盡綺霞明，藜杖扶行得晚晴。斜日水邊鸂鶒影，孤煙林外鵓鳩聲。且從樂處安心地，可向艱時觸志兵。幽意欲言言不得，因君聊復動詩情。
歲暮喜晴 范浚
晴山喜見曉巑岏，笑出蓬門不暇冠。風掃斷雲齊萬弩，日融殘雪上三竿。早黄楊柳漏春信，晚翠枇杷凌歲寒。從此林芳入幽賞，凍醪新壓味甘酸。
初冬郊行 范浚
空闊野雲疏，行行思鬰紆。露花啼晚菊，風葉舞高梧。日落牛羊下，天寒雁鶩呼。却回南澗路，暝色擁蓬廬。
遊嚴州景德寺 范浚
出郭雨初霽，到山雲欲無。老松看偃蹇，幽徑上崎嶇。佛屋藏巖曲，天花舞坐隅。向來愁絕意，此地一醒蘇。
雨後出郊二首  其一 范浚
晴景收林靄，春郊剩物華。麴塵官道柳，粉艷野牆花。竹裏草亭古，沙邊苔徑邪。遣心知有處，發興渺無涯。
雨後出郊二首  其二 范浚
扶輿穿密竹，度彴過前溪。霽色煙橫野，春聲水繞畦。映山行白鷺，遷木韵黄鸝。客裏貪幽事，歸時日已西。
登富陽觀山亭 范浚
弭棹依寒渚，臨亭俯碧川。嘶雲征海雁，椎鼓過風船。水闊天低樹，山空日暝煙。擬題江似練，終愧謝公賢。
張子經示所得後湖居士詩及書札想見其人寄意短韵 范浚
後湖翰墨真追古，前輩風流獨到今。二月書題看六紙，一篇詩律抵千金。周郎酒裏君相得，韋九花間我欲尋。飯顆山頭如會遇，慇懃爲道仰高心。
次韵姪端臣晚行南溪 范浚
幽草轉溪路，瘦藤扶我行。鯈魚知有樂，鷗鳥共忘情。嵂崒望中色，𨊵輈何處聲。賞心成朗詠，巢鶴不須驚。
課畦丁灌園 范浚
連筒隔竹度流泉，約束畦丁灌小園。拔薤自須還種白，刈葵輒莫苦傷根。瓜疇准擬狸頭大，草徑隄防馬齒繁。努力荷鋤當給酒，無令菜把乏朝昏。
春望二首  其一 范浚
岑樓上獨園，高檻俯平原。野秀風烟合，春深草木繁。晴山明歷歷，遠水去渾渾。興出青冥外，心隨獨鶴翻。
春望二首  其二 范浚
眺聽不知暮，徘徊聊復吟。歸雲迷近谷，去鳥度前林。長日憑高目，傷春望遠心。邊方殺氣在，天北慘沉陰。
讀孔北海傳 范浚
歎息東京亂，忠推北海豪。未容禾女鬼，輒代卯金刀。義概秋霜勁，英名白日高。猶應凜生氣，遣恨失吞曹。
春雪晚晴出西村 范浚
步屐尋春犯雪泥，村南村北鵓鳩啼。墮梅殘白猶明樹，著柳暗黄初映堤。風景快晴雲擘絮，江天未暮日懸規。最憐碧漲侵沙尾，更傍橫橋一杖藜。
送周西美主簿之任祁門 范浚
君向祁山去，修程幾日期。江天梅子雨，驛路橘花時。知迫循陔養，寧辭糾邑卑。美才無不適，鸞翮豈棲遲。
次韵陳叔永山居二首  其一 范浚
聞君結屋廬，幽意枕山隅。𠜴竹開三徑，栽桃課百株。眼根長寂寥，心地不崎嶇。試問新詩句，能窮勝事無。
次韵陳叔永山居二首  其二 范浚
子方誇小隠，我亦愛深居。出補登山屐，歸携带月鋤。旋沽新漉酒，聊駐故人車。有此幽棲樂，雖貧亦晏如。
西園 范浚
路入西園繞綠苔，我來倚杖一徘徊。霜林有樹葉皆落，風榭無人花自開。奴橘甘酸千百顆，侯梅蕭薄兩三栽。幽人自是便幽勝，終日孤吟只費才。
戲效白傅體送姚刪定 范浚
倦客長年嗟久客，交游此地喜偕遊。後溪水接前溪碧，小響峰連大響幽。千里家山千里夢，一春風月一春愁。今朝共話明朝別，取醉君無不醉休。
避盜泊舟武康遠光亭下與同行分和杜工部詩傷秋及宿江邊閣二首  其一 范浚
带郭人烟少，通村徑路微。水光浮棟宇，野色動窗扉。小樹無重數，前山不合圍。艱危鄰虎窟，奔迫詭牛衣。白舫竟何適，丹楓看即稀。西園小茅屋，知復幾時歸。
避盜泊舟武康遠光亭下與同行分和杜工部詩傷秋及宿江邊閣二首  其二 范浚
客子舟維岸，人家樹作門。西風秋慘切，南鵲夜飛翻。惻惻驚心折，鞺鞺戍鼓喧。若爲容足地，廣大自乾坤。
遊南山晚歸二首  其一 范浚
樂事愜幽討，閑情便舊遊。梳風修竹晚，掛日老楓秋。一飽桑門飯，百忘塵世憂。蕭條茅屋下，可以縱冥搜。
遊南山晚歸二首  其二 范浚
荒荒日已暮，迴首興何長。䆉䅉紛乾穟，森疏嘯折篁。水枯山石露，風晚野花香。歸卧前簷下，詩成小雨凉。
賀長兄茂寬賜緋 范浚
褒功傳紫詔，錫服下丹墀。朱紱榮書記，銀章付拾遺。舄鳬隨步趾，象笏映鬚眉。更卜垂三組，它年佩陸離。
李修撰哀輓二首  其一 范浚
三朝推舊德，四海仰高名。起起方驚夢，嗟嗟忽奠楹。木冰傷達宦，薤露寄哀情。矯首西山下，懸河淚已傾。
李修撰哀輓二首  其二 范浚
公欲攀琪樹，天令墮玉棺。生前紆白艾，身後跨青鸞。令子清規在，遺書舊墨乾。英靈今已逝，千古一長歎。
冬日行蘭谿道中六言二首  其一 范浚
雲頑欲雪不雪，梅凍將花未花。荒草狹蹊山路，斷橋流水人家。
冬日行蘭谿道中六言二首  其二 范浚
瑟縮鴉栖古樹，聯拳鷺立回塘。水際風低白葦，隔村時見牛羊。
忘言示曾仲思 范浚
范叔初非辯士，曾子本同道人。歡伯解兩家難，忘言一笑相親。
春日行蘭谿道中六言 范浚
遠草連雲碧積，繁花照日紅酣。信馬貪看春意，不知錯過村南。
次韵弟茂通郊行見梅 范浚
好風催冷蕊，上番即芳葩。春色獨先得，年芳誰復加。日邊看暖艷，雪後識真花。吟玩歸來晚，江村月照沙。
次韵姪端臣七夕 范浚
萬古東西隔女牛，停梭期會豈悠悠。蝦蟆輪破青天暮，烏鵲橋橫碧漢秋。莫放癡兒懽徹曙，且容老子强登樓。舉瓢更取天漿酌，一洗胸中萬斛愁。
贈光上人 范浚
道人工小筆，梅瘦竹嬋娟。更學有聲畫，不參無眼禪。一枰聊復爾，七馬獨超然。爲足前年句，真成續斷弦。
張生夜載酒相過 范浚
夜卷一鈎簾，衣寒覺露霑。未驚風割面，且看月磨鎌。玉椀鵝兒酒，花甆虎子鹽。張公雞黍舊，歡笑了無嫌。
幽居 范浚
幽居長杜戶，竟日少來人。花動蜂兒去，簾垂燕子嗔。脫巾慵不整，得酒醉仍頻。養拙風塵外，吾寧愧此身。
寓龍丘次韵六兄茂永見寄 范浚
夢想常懷兄弟賢，何如合眼到東川。客居自幸貧無事，歸計猶須大有年。一丈席間方隔闊，萬金書意要頻傳。詩筒更喜如飛鳥，願乞清新一百篇。
姪端旻示遊浦江花藏寺詩且道皎老相問意因次韵併煩爲簡皎公禪師 范浚
子到祇陀舍，經行幾屐穿。想當吟出月，不奈思如泉。真界飛花雨，寒山落木天。皎公知好在，香室夜安禪。
次韵三兄茂載偶成二首  其一 范浚
自笑踆踆走海邊，棲遲已與俗相捐。誰憐乞米問盧老，懶以無薪告仲連。案上三杯朝不飽，膝頭一榻夜驚穿。詩人未用生羞澀，尚覺囊中有一錢。
次韵三兄茂載偶成二首  其二 范浚
君看如絃死道邊，由來忠骾世人捐。劍除佞士朱狂直，笏擊姦臣顧少連。莫以古人蘄薄俗，空嗟膏軸運方穿。齒牙枉插於菟口，見說官家廢料錢。
送歐丈朝請赴闕 范浚
祖道春風外，傷懷野水濱。親盟丈人行，才力棟梁臣。好去鞭高足，榮期據要津。人言宣室召，未棄賈生貧。
春飲分章字韵 范浚
傳杯行美釀，擊鉢課名章。月借全窗白，花分小樹香。人情歡不盡，道術醉相忘。雞黍襟期厚，渠論漢范張。
次韵富修仲見贈二首  其一 范浚
故人欣面款，令我得眉伸。意有千金重，詩無一字陳。清規看後裔，賢業想前人。會續安邊策，何當謁紫宸。
次韵富修仲見贈二首  其二 范浚
幽棲長懶放，野性耻浮沈。避俗真成僻，居山恨不深。感君來辱意，契我願交心。但愧瓊瑶贈，才枯欲嗣音。
過嚴州烏龍嶺 范浚
何年龍脅破鱗皴，應是風雷役鬼神。曲折鑿開南北路，去來老盡利名人。秦雲楚樹青天外，禹穴胥山滄海濱。下視蓑城如掌大，市聲啾唧暗紅塵。
次韵翁承之見寄二首  其一 范浚
人情巇險摧車路，世事變遷鳴屐廊。自分北宮長糲食，懶從東壁借餘光。林廬雪後梅含白，籬落天寒橘孕黄。幽意只應君共醉，何時拂石對傾觴。
次韵翁承之見寄二首  其二 范浚
伊我索居吟雪屋，懷君獨夜步風廊。語離尚憶三春暮，共醉曾分一日光。忽喜斜封書絹白，更傳妙語色絲黄。遥知發興虬松下，白眼看天自舉觴。
懷曹宗臣併寄 范浚
閉關自喜脫愁籠，未愧柴桑避俗翁。黄嬭引人千里夢，青奴借我一窗風。綠葵紫蓼園蔬課，白葛朱藤野步供。尚想故人懷別久，論文安得一樽同。
次韵姪伯通歲暮即事 范浚
世情分付與東流，含梗徒勞百念浮。但使心源長寡欲，便知樂地本無憂。處身忌作燕巢幕，脫事要如鷹掣韝。節臘好同營一醉，幸逢開泰戢戈矛。
悼致政樓少師  其一 范浚
雅望題輿早已賢，高風晚歲更超然。笑收劍佩遺榮路，獨往山林事引年。行馬正看光梓里，卧麟忽歎掩松阡。鄉州耆舊今垂盡，忍見山頹重涕漣。
悼致政樓少師  其二 范浚
身後儲休世或同，生前有耀孰踰公。班衣五彩樞臣貴，寶带萬釘天眷隆。終始哀榮時共羨，丕揚寵贈會追崇。遥瞻素旆愁雲外，慘憺悲歌立晚風。
寓居蘭谿地濕卧病 范浚
病怯簾疏雨到床，雨餘山靄上衣裳。宵携冷杖强看月，曉傍暖簷貪向陽。禦濕要須謀日飲，乏資深恨值年荒。所須藥物真吾事，麥麴山鞠今滿囊。
次韵姪端臣同遊藏春園 范浚
探春著屐犯榛荒，更入名園轉曲塘。紅認蔬畦憐小甲，白尋梅楥得幽香。全同花下迷山簡，只欠池頭語葛强。吾土信多行樂地，絕勝酒裏到家鄉。
詠東山 范浚
烟嶂巍巍列翠屏，松山高下鬰葱菁。風生萬壑笙竽觸，擬向林間築小亭。
次韵姪端方喜雪 范浚
川原恍若白崖天，屑玉輕明瑞有年。折竹掀轟宵暗積，欺梅艷溢曉相鮮。當知破耳衝風出，未似蒙頭正晝眠。杲日能憐有貧者，不須更作寄天牋。
送王大聲 范浚
腹藁才名第一流，只今偃蹇困吳州。牛腰但使詩章富，鶴髮寧論歲月遒。恥傍朱門隨掉尾，獨尋青篛釣查頭。知君高勝如松竹，不遇猶爲瀟灑侯。
三兄茂載燕兄弟預者六友宜盡觴詠之樂長兄茂寬有詩因次其韵 范浚
南北東西遇合疏，偶然良會足歡娛。豹胎供饌斥魚婢，雀舌試湯分酪奴。花萼成詩多共賦，竹根有酒不須沽。借令六逸無人畫，也勝當年九老圖。
禱雨頌 釋德
振法雷，擊法鼓。布慈雲，灑甘露。
句 釋德
竚看長空垂巨澤，直教四海盡豐登。
悟趙州狗子無佛性話偈 釋南
狗子無佛性，羅睺星入命。不是打殺人，被人打殺定。
謝人 馮觀國
踏遍紅塵四百州，幾多風月是良儔。朝來應笑酡顔叟，道不相侔風馬牛。
述懷 馮觀國
落魄塵寰觸處然，深藏妙用散神仙。筆端間作龍蛇走，壺裏常挑日月懸。漫假人倫來混世，只將酒盞度流年。潛修功行歸何處，笑指瀛洲返洞天。
酒間作 馮觀國
南北東西總是家，自知身命屬煙霞。只因貪戀一杯酒，誤却碧桃千樹花。
題棟 馮觀國
水非溝壑龍方卧，木是梧桐鳳始栖。莫道男兒無去路，碧霄雲外有仙梯。
臨終頌 馮觀國
平生無町畦，任真但落魄。爛醉是生涯，天地爲棺槨。
題化龍坊酒樓壁 馮觀國
若問先生歸去來，此行直是到天台。碧桃瑶草紫芝熟，到日須容醉玉杯。
偈四首  其一 釋法恭
春風楊柳眉，春禽弄百舌。一片祖師心，兩處俱漏泄。不動步還家，習漏頓消滅。暗投玉線芒，曉貫金針穴。深固實幽遠，無人孰辨別。慚愧可憐生，頭頭皆合轍。不念阿彌陀，南無乾屎橛。無智癡人前，第一不得說。